Saman RM300 jika tidak perbaharui lesen selepas 30 September
Oleh ROHANA MOHD. NAWI

8 Ogos 2021, 4:24 pm
KOTA BHARU – Jabatan Pengangkutan Jalan (JPJ) akan terus menyaman sebanyak RM300 kepada pengguna jalan raya sekiranya didapati gagal memperbaharui Lesen Kenderaan Motor (LKM), Lesen Memandu (LLM) dan lesen vokasional (GDL/PSV) selepas 30 September ini.
Ketua Pengarah JPJ, Datuk Zailani Hashim berkata, tempoh moratorium pembaharuan lesen sudah tiga kali dilanjutkan dan pihaknya akan menjalankan penguatkuasaan selepas tempoh tersebut.
“Penguatkuasaan bersama pihak polis akan dilakukan selepas tempoh tersebut selepas kelonggaran diberikan kepada pengguna jalan raya sebelum ini.
“Sehubungan dengan itu, pengguna jalan raya yang memiliki LKM, LLM dan GDL/ PSV perlu mempunyai dokumen sah pada 1 Oktober depan. Mereka boleh memperbaharui lesen dalam baki tempoh masa yang ada ketika ini,” katanya.
Beliau berkata demikian pada sidang akhbar selepas menghadiri Program JPJ Prihatin Rakyat di Terminal Bas Lembah Sireh di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekalan darah Kedah kritikal
Oleh JAMLIAH ABDULLAH

8 Ogos 2021, 4:33 pm
ALOR SETAR – Bekalan darah di negeri ini berada pada tahap kritikal dan membimbangkan apabila kutipan darah menurun sehingga 40 peratus sejak pelaksanaan Perintah Kawalan Pergerakan (PKP) Penuh dan Pelan Pemulihan Negara (PPN) sejak 1 Jun lalu.
Ketua Perkhidmatan Transfusi Negeri Kedah, Dr. Siti Nadiah Abdul Kadir berkata, keadaan itu berlaku apabila jumlah individu yang tampil menderma darah berkurangan.
“Terdapat penurunan antara 30 hingga 40 peratus kutipan darah sejak PKP Penuh dan PPN dilaksanakan.
“Ia berkemungkinan disebabkan oleh sekatan pergerakan dan kebimbangan orang ramai mengenai kenaikan jumlah kes harian Covid-19 di Kedah akhir-akhir ini,” katanya dalam satu kenyataan di sini hari ini.
Katanya, walaupun pembedahan elektif ditangguhkan buat masa ini, namun penggunaan darah masih kekal tinggi kerana terdapat kes-kes melibatkan kemalangan jalan raya, ibu tumpah darah semasa bersalin serta pembedahan kecemasan dan separa kecemasan
“Selain itu, terdapat juga pesakit yang memerlukan darah secara berterusan seperti pesakit talasemia dan anemia kronik seperti pesakit kanser darah,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


UPSI tawar Azizulhasni biasiswa PhD, jawatan pensyarah
Oleh SITI AMINAH MOHD YUSOF

8 Ogos 2021, 4:27 pm
PETALING JAYA – Universiti Pendidikan Sultan Idris (UPSI) menawarkan biasiswa serta jawatan pensyarah kepada jaguh berbasikal negara, Datuk Mohd Azizulhasni Awang berikutan pencapaian membanggakan pada Sukan Olimpik 2020 di Tokyo, Jepun hari ini.
Naib Canselor UPSI, Prof. Datuk Md. Amin Md. Taff berkata, pencapaian Azizulhasni yang konsisten serta prinsip ‘Demi Malaysia’ beliau terlalu bermutu dan harus diraikan dalam semangat kecemerlangan pendidikan berteraskan realiti keinsanan.
“Tawaran ini adalah sebagai tanda penghormatan terhadap kecemerlangan luar biasa Azizulhasni yang sentiasa menjadi aspirasi dan motivasi kepada lebih 32 juta rakyat Malaysia.
“Kehadiran Azizulhasni ke UPSI pastinya dapat membantu negara dalam memantapkan pembangunan sukan basikal trek dan menjadi inspirasi kepada mahasiswa yang bakal menjadi guru dan jurulatih sukan di sekolah-sekolah di Malaysia mahupun antarabangsa,” katanya dalam satu kenyataan akhbar di sini hari ini.
Tawaran itu membolehkan beliau melanjutkan pengajian secara Accreditation of Prior Experiential Learning (APEL) yang membawa kepada penganugerahan sijil kelayakan formal tertinggi sekali gus memberi peluang yang lebih cerah dalam perkembangan kerjaya individu.
Md. Amin berkata, UPSI menawarkan peluang melanjutkan pengajian dan perjawatan pensyarah di Fakulti Sains Sukan dan Kejurulatihan kepada Azizulhasni pada bila-bila masa sahaja sama ada selepas Olimpik Tokyo 2020 mahupun Olimpik Paris 2024.

Beliau berkata, universiti yang memiliki kemudahan sukan berteknologi tinggi bertafraf antarabangsa melalui UPSI Sport City itu berhasrat menjadi fakulti peneraju Sains Sukan di Malaysia dan antarabangsa selain memiliki 12 makmal utama dalam bidang berkenaan.
Barisan atlet negara yang menyertai UPSI ialah Mon Redee (pemanah), Hazuan Hizan (tenis), Md. Amin Md. Taff, Jaffry Zakaria, Benderi Dasril (kayak), Faeez Alias (ragbi), Datin Wan Nurul Hidayu Wan Abdul Razak (pencak silat), Nelfianty Mohd Rashid (hoki) dan Firdaus (petanque). – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Suami pukul isteri selepas disyaki curang
Oleh EDDY AQMAL MOHAMED HAMIDI

8 Ogos 2021, 4:16 pm
AMPANG JAYA – Seorang lelaki yang berang kerana disyaki mempunyai hubungan sulit dengan wanita lain tergamak memukul isterinya sendiri dalam satu kejadian di rumah mereka di Taman Kencana di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kejadian berlaku kira-kira pukul 8.15 pagi sewaktu lelaki berusia 51 tahun dan isterinya yang berusia 40 tahun itu sedang bertengkar di dapur.
“Pertengkaran terjadi apabila wanita berkenaan mengesyaki suaminya itu mempunyai hubungan sulit dengan wanita lain dan susulan itu, si suami yang tidak bekerja sejak tiga tahun lalu itu terus bertindak menampar, memukul kepala, menolak serta memukul badan isterinya.
“Selepas kejadian, wanita yang bekerja sebagai juruteknik makmal itu terus keluar dari rumah dan pergi ke balai polis untuk membuat laporan polis. Dia juga telah mendapatkan rawatan sebagai pesakit luar di Hospital Kuala Lumpur,” katanya dalam satu kenyataan hari ini.
Menurut Mohamad Farouk, pasangan berkenaan sudah enam tahun berkahwin dan mempunyai dua orang anak perempuan masing-masing berusia 3 tahun dan dua bulan malah mereka juga menetap bersama ibu bapa si isteri.
“Susulan laporan yang diterima, kira-kira pukul 3.10 petang hari yang sama, sepasukan polis dari Bahagian Siasatan Jenayah Ibu Pejabat Polis Daerah (IPD) Ampang Jaya telah pergi ke rumah berkenaan dan membuat tangkapan ke atas lelaki tersebut.

“Lelaki berkenaan tidak memiliki sebarang rekod lampau selain negatif dadah dan dia kini direman sehingga 11 Ogos ini bagi membantu siasatan di bawah Seksyen 323 Kanun Keseksaan dan Seksyen 18A Akta Keganasan Rumah Tangga iaitu mendatangkan cedera dalam rumah tangga,” ujar beliau. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dicekup ketika tunggu bot keluar Malaysia
Oleh MOHD YUNUS YAKKUB

8 Ogos 2021, 4:21 pm
SABAK BERNAM – Hasrat lapan pendatang asing tanpa izin (PATI) menyusup keluar secara haram tidak kesampaian apabila ditangkap di kawasan kebun sawit Jalan Parit 5, Kampung Baru, Sekinchan di sini semalam.
Penangkapan kesemua suspek berusia 21 hingga 32 tahun itu dilakukan pukul 8.30 malam oleh Pasukan Gerakan Am (PGA) dan polis Ibu Pejabat Polis Daerah Sabak Bernam menerusi Op Benteng Covid-19.
Pegawai Pemerintah Batalion 4 PGA, Superintendan Rizal Mohamed berkata, ketika pemeriksaan dilakukan didapati mereka gagal mengemukakan sebarang dokumen perjalanan diri yang sah.
Katanya, siasatan awal mendapati PATI Itu ingin keluar dari negara menggunakan bot melalui jalan laut yang tidak diwartakan.
“Hasil siasatan mereka mereka menunggu bot daripada tekong laut yang dijangka kira-kira pukul 1 hingga 2 pagi tadi.
“Bayaran kepada tekong darat dipercayai warga tempatan dianggarkan RM600 setiap seorang,” katanya ketika dihubungi Kosmo! hari ini.

Jelas Rizal, kesemua PATI dibawa ke Balai Polis Sekinchan untuk tindakan lanjut mengikut Akta Imigresen 1965/1963. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Menyamar jadi teman wanita duduki peperiksaan
Oleh KOSMO!

8 Ogos 2021, 4:30 pm
DIOURBEL, Senegal – Seorang lelaki ditahan selepas menyamar dan menduduki peperiksaan sebagai teman wanitanya, lapor laman Oddity Central kelmarin.
Khadim Mboup, 22 yang merupakan pelajar di Universiti Gaston Berger de Saint-Louis di Diourbel, Senegal berjaya memperdaya seluruh fakulti dan penyelia di Baccalaureate iaitu sebuah peperiksaan peringkat menengah apabila menyamar sebagai teman wanitanya.
Mboup memakai rambut palsu panjang yang dilindungi dengan menggunakan skaf tradisional,sepasang anting-anting, gaun, pakaian dalam wanita malah turut mengenakan solekan untuk menyamar sebagai teman wanitanya, Gangue Dioum.
Ketika rancangan pasangan kekasih itu mulai berhasil, salah seorang penyelia peperiksaan bagaimanapun mengesan sesuatu yang aneh tentang Mboup sebelum identiti sebenarnya didedahkan.
Pada 31 Julai lalu, polis dipanggil ke lokasi peperiksaan dan Mboup didakwa melakukan penipuan.
Dia kemudian membawa pihak berkuasa berjumpa dengan teman wanitanya yang sedang menunggu di dalam sebuah bilik motel yang disewa dan kedua-dua mereka ditangkap.

Mboup mengaku salah dan berkata dia melakukan perkara itu atas rasa cinta terhadap kekasihnya.
“Saya berbuat begitu kerana cinta dan teman wanita saya menghadapi kesukaran untuk menguasai bahasa Inggeris,” katanya.
Dia dan teman wanitanya dituduh melakukan penipuan dan bersiko dilarang mengambil peperiksaan Pendidikan Nasional  bagi tempoh maksimum lima tahun, dilarang mengambil peperiksaan kelayakan atau diploma yang dikeluarkan institusi pengajian tinggi awam. – Agensi


Sembunyi daun ketum dalam kandang kambing
Oleh NUR NAZLINA NADZARI

8 Ogos 2021, 4:46 pm
PADANG BESAR – Taktik licik tiga lelaki menyembunyikan 656 kilogram (kg) daun ketum di dalam kandang kambing di Felda Mata Ayer di sini berjaya dibongkar Pasukan Gerakan Am (PGA) Briged Utara pada kelmarin.
Pegawai Pemerintah Medan Markas Taktikal PGA Briged Utara, Deputi Superintendan Mohd. Razali Melin berkata, dalam kejadian kira-kira pukul 1.30 tengah hari itu, anggota pasukan Batalion 2 PGA Kulim melakukan operasi membanteras penyeludupan di kawasan tersebut.
Katanya, anggota kemudiannya terserempak dengan tiga suspek termasuk seorang warga Thailand dalam keadaan mencurigakan.
“Tiga suspek berusia antara 32 dan 33 tahun ditahan dan pemeriksaan menemui 23 guni putih mengandungi daun hijau disyaki daun ketum di dalam kandang kambing itu.
“Siasatan awal mendapati ketiga-tiga suspek itu dipercayai menjadi anggota sindiket yang cuba menyeludup daun ketum ke Thailand menggunakan lorong-lorong tikus di sekitar sempadan negara di Padang Besar,” katanya dalam satu kenyataan di sini hari ini.
Menurut Mohd. Razali, pihaknya turut merampas dua motosikal yang dipercayai digunakan suspek dalam kes berkenaan selain empat telefon bimbit pelbagai jenama.

“Suspek yang berasal dari Thailand didapati tidak mempunyai dokumen pengenalan diri serta perjalanan yang sah dan ditahan untuk siasatan mengikut Seksyen 6(1) Akta Imigresen 1959/1963,” ujarnya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


16 penjaja dikenakan tindakan sita
Oleh MUHD AFIQ AL-HAFIZ MAT YUSOF

9 Ogos 2021, 10:02 pm
SELAYANG – Sebanyak 16 penjaja dikenakan tindakan sita atas kesalahan meninggalkan barangan perniagaan di tempat awam di medan selera Bandar Tasik Puteri, Rawang di sini hari ini.
Pengarah Jabatan Korporat Majlis Perbandaran Selayang (MPS), Mohamad Zin Masoad berkata, tindakan tidak bertanggungjawab ini telah menimbulkan halangan, mengganggu orang awam di kawasan sekitar dan menyebabkan masalah kebersihan.
“Operasi sitaan di medan selera Bandar Tasik Puteri ini telah melibatkan seramai 6 orang pegawai dan 30 orang anggota dari Jabatan Penguatkuasa dan Keselamatan MPS.
“Sebelum tindakan sitaan dibuat, MPS telah mengeluarkan notis pindah halangan kepada semua penjaja yang terlibat pada 6 Ogos lalu namun gagal dipatuhi,” katanya dalam satu kenyataan di sini hari ini.
Mengulas lanjut, MPS ingin mengingatkan bahawa tindakan tegas akan dikenakan kepada penjaja yang gagal mematuhi syarat permit penjaja dan undang-undang yang telah ditetapkan oleh pihak MPS terutama di kawasan awam.
Tindakan sita terhadap barangan penjaja telah dilakukan di bawah Undang-Undang Kecil Penjaja serta Seksyen 46(1) Akta Jalan, Parit dan Bangunan. – K! ONLINE.


Biayai separuh kos pengebumian akibat Covid-19
Oleh ABDUL RAZAK IDRIS

9 Ogos 2021, 11:10 pm
KLANG – Seramai 50 keluarga di kalangan kaum India di daerah ini dibantu menerusi pembiayaan sebahagian kos pengebumian akibat Covid-19.
Penyelaras Pusat Khidmat Komuniti Perikatan Nasional (PN) Klang, D. Nallan berkata, nilai bantuan itu melibatkan keseluruhan lebih RM20,000 dalam membantu meringankan beban keluarga yang terpaksa menanggung kos pengebumian yang tinggi ketika waktu pandemik ini.
“PN Klang sentiasa memahami kesusahan yang dihadapi rakyat, khasnya golongan rentan dan golongan B40 yang menerima impak terus pandemik hari ini.
“Selain itu, kami komited untuk sedaya upaya mencari jalan penyelesaian demi kebajikan dan keselesaan warga Klang,” katanya dalam kenyataan hari ini.
Beliau memberitahu, PN Parlimen Klang mengambil maklum tentang masalah yang dihadapi oleh masyarakat India di Klang hari ini iaitu masalah kelewatan proses pengebumian berikutan keskematian yang tinggi akibat wabak Covid-19.
Nallan berkata, pihaknya telah bekerjasama dengan Klang Indian Funeral Services hari ini muktamadkan satu inisiatif percuma bagi membantu warga Klang yang mempunyai kesukaran.

“Kami komited untuk sedaya upaya mencari jalan penyelesaian demi kebajikan dan keselesaan warga Klang. – K! ONLINE.


‘Saya nampak okey, tetapi Allah saja tahu’
Oleh SAIRUL ZAMRI MISRANI

9 Ogos 2021, 10:54 pm
PETALING JAYA – Nampak tenang, kuat dan mampu tersenyum saat bercerita tentang kematian isterinya, Siti Sarah Raissuddin pagi tadi, Shuib Sepahtu mengakui ketenangan tersebut hanyalah dari segi luaran, namun dalamannya hanya Allah SWT yang tahu perasaan sebenar.
Bagaimanapun, Shuib, 37, tetap reda dengan pemergian wanita yang sudah dianggap sebagai ketua bidadari syurganya itu.
“Saya nampak okey sahaja, tapi di dalam Tuhan saja tahu. Dari semasa ke semasa saya cuba pujuk hati. Perkara ini berlaku betul-betul pantas,” katanya sebelum majlis tahlil dan bacaan Yasin secara maya sebentar tadi.
Pada masa sama, Shuib memberitahu, banyak perubahan berlaku atas dirinya selepas diuji dugaan getir yang berlaku dalam tempoh beberapa hari lalu.
Berkongsi jiwanya yang semakin beroleh ketenangan, bekas penyampai radio Hot FM itu memberitahu hatinya semakin lapang selepas meredakan pemergian isteri tercinta.
“Semalam saya hampir jadi orang yang tak reda tetapi alhamdulillah selepas saya lepaskan, reda dengan pemergiannya, dia pergi dalam keadaan luar biasa hari ini. Alhamdullilah.

“Saya bersyukur saya yang masukkan dia ke dalam liang lahad. Pemergiannya sangat luar biasa dan dipermudahkan, seronok melihat semua urusan lancar. Rasa lapang hari ini juga sangat luar biasa.
“Anak saya sedikit koyak tetapi insya-Allah perjalanan tersebut Tuhan mudahkan,” katanya lagi.
Reda melepaskan pemergian isterinya, Shuib juga memaklumkan kegusaran hatinya hilang selepas pelantun lagu Kesetiaan itu disahkan meninggal dunia awal pagi tadi.
“Saya terima hakikat dia sudah tiada. Semoga Allah bimbing hati saya untuk perlahan-lahan pulih dan reda.
“Perasaan gusar telah hilang. Saya juga sempat ajar dia mengucap. Benarlah jika kita reda, Allah akan beri nikmatnya itu apabila ramai tidak henti-henti mendoakannya,” kongsinya lagi.
Siti Sarah, 37, menghembuskan nafas terakhir pada pukul 5.13 pagi tadi di Pusat Perubatan Universiti Kebangsaan Malaysia (PPUKM) selepas tiga hari ditidurkan akibat jangkitan Covid-19. – K! ONLINE


Doktor perjelas pesakit Covid-19 ditidurkan
Oleh SITI AMINAH MOHD YUSOF

9 Ogos 2021, 9:58 pm
PETALING JAYA – Beberapa doktor tampil menjawab tuduhan seorang pengguna media sosial yang menyifatkan pesakit Covid-19 ditidurkan sebagai perbuatan membunuh.
Pegawai Perubatan Kanan Kementerian Pertahanan, Leftenan Kol. Dr. Rusyainie Ramli berkata, pesakit Covid-19 terpaksa ditidurkan kerana paru-paru mereka sudah tidak mampu berfungsi dengan sendiri.
Beliau menjelaskan, dalam situasi tersebut, pesakit tidak mampu bernafas seperti biasa.
“Pernafasan pesakit mesti dibantu dengan mesin ventilasi dan jika pesakit tidak diberikan ubat mereka akan bergelut dengan tiub yang ada di dalam mulut dan tekak.
“Menuduh doktor yang merawat pesakit Covid-19 kategori 5 di Unit Rawatan Rapi (ICU) sebagai suatu pembunuhan adalah tuduhan yang sungguh berat,” katanya dalam hantaran di laman Facebook beliau hari ini.
Tambah Dr. Rusyainie, pesakit kategori 5 mempunyai risiko kematian tinggi terutamanya jika belum divaksin dan mempunyai komorbid seperti penyakit kronik, obesiti atau hamil.

“Pemergian arwah Siti Sarah dan puluhan ibu hamil lain akibat Covid-19 adalah kehilangan buat keluarga dan kesedihan itu dirasai kita juga.
“Mengapa kematian sebegini pilu ditunggang oleh makhluk seperti dia untuk menyebarkan dakyah sejahat ini?,” ujarnya yang juga Ahli Medical Mythbuster Malaysia.
Sementara itu, seorang lagi Ahli Medical Mythbuster Malaysia, Dr. Sakinah Sulong menjelaskan, banyak nyawa dapat diselamatkan setelah mendapat ventilasi oksigen di ICU.
“Ditidurkan atau ventilated bukan bermaksud untuk membunuh pesakit. Doktor yang merawat arwah Siti Sarah sendiri tahu apa yang mereka usahakan untuk menyelamatkan nyawa arwah dan memastikan bayinya turut selamat,” tulisnya.
Terdahulu, pemilik akaun Instagram itu mendakwa, ada rakan sepejabatnya yang meninggal dunia akibat Covid-19 dan menerima vaksin dengan kebanyakan ditidurkan sebelum menemui ajal.
“Al-Fatihah Siti Sarah. Saya tidak setuju bila dia ditidurkan. Ini adalah pembunuhan. Semua yang ditidurkan kembali ke rahmatullah. Sangat mengecewakan prosedur Kementerian Kesihatan,” tulisnya. – K! ONLINE.


Agong titah rakyat patuh PPN
Oleh NOR IDAYU BOSRO

9 Ogos 2021, 9:53 pm
PUTRAJAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menyeru seluruh rakyat di negara bekerjasama dalam mematuhi Pelan Pemulihan Negara (PPN) yang merupakan strategi peralihan untuk keluar secara berfasa daripada kemelut pandemik Covid-19.
Seri Paduka Baginda bertitah berkeyakinan negara pasti akan berjaya keluar dari apa juga kemelut yang melanda jika rakyat terus berpadu tenaga dan mengamalkan sifat-sifat terpuji Nabi Muhammad SAW yang merupakan sebaik-baik suri teladan atau role-model untuk diikuti oleh seluruh rakyat Malaysia.
“Memahami hijrah dalam konteks negara kita pada hari ini menuntut seluruh umat Islam dan rakyat untuk meneladani sifat-sifat mulia Nabi Muhammad antaranya bersifat benar dalam semua perkataan dan perbuatan,  jujur dan dipercayai serta bijaksana dalam menyampaikan dakwah.
“Sifat Nabi Muhammad yang berusaha menyuruh ke arah kebaikan dan mencegah kemungkaran juga perlu diteladani untuk mewujudkan persekitaran yang boleh merangsang sebuah pentadbiran negara yang beretika dengan nilai-nilai yang murni,” titah baginda.
Baginda bertitah demikian menerusi rakaman perutusan sempena sambutan Maal Hijrah Peringkat Kebangsaan Tahun 1443H/2021M di Masjid Tuanku Mizan Zainal Abidin, Putrajaya hari ini.
Sementara itu, Perdana Menteri, Tan Sri Muhyiddin Yassin dalam ucapannya berkata, sambutan yang diadakan hari ini adalah cerminan iltizam kerajaan agar syiar Islam terus terpelihara dan dimartabat sejajar dengan kedudukannya sebagai Agama Persekutuan yang dijunjung tinggi.

Beliau berharap kedatangan tahun baharu Islam mengurniakan umatnya dengan keimanan dan kesabaran untuk meneruskan ikhtiar melawan Covid-19 menerusi Pelan Pemulihan Negara yang sedang giat dilaksanakan kerajaan.
“Saya berdoa agar ujian ini berupaya menjadikan kita umat Islam yang lebih bertakwa dan mempunyai ketahanan jiwa serta asertif diri yang padu,”  katanya. -K! ONLINE.


Cadang imej baharu mata wang ringgit
Oleh AMREE AHMAD

9 Ogos 2021, 11:16 pm
PUTRAJAYA – Selepas hampir 10 tahun, Kementerian Komunikasi dan Multimedia bersedia membawa cadangan agar imej mata wang kertas ringgit yang sedia ada diganti siri baharu.
Menterinya, Datuk Saifuddin Abdullah berkata, beliau akan mengemukakan perkara tersebut kepada pihak terbabit agar imej dipapar mata wang tempatan itu lebih bercorak jati diri kebangsaan yang kaya seni tradisional
“Ya, saya bersetuju sudah tiba masanya mata wang ringgit diberikan imej nafas baharu yang lebih teguh identiti kenegaraan kita dan dikagumi masyarakat antarabangsa.
“Insya-Allah, cadangan itu memang agak menarik dan saya akan membawa saranan ini terus kepada pihak Bank Negara Malaysia (BNM) untuk diberi pertimbangan sewajarnya,” katanya. -K! ONLINE.


‘Kembar’ arwah Siti Sarah tular dalam Facebook
Oleh KOSMO!

9 Ogos 2021, 10:05 pm
PETALING JAYA – Seorang wanita yang menggunakan nama akaun Facebook Bunga April menjadi tular dalam laman sosial apabila memiliki wajah yang sangat mirip dengan penyanyi, Allahyarham Siti Sarah Raissuddin.
‘Kembar’ isteri kepada pelawak dan juga usahawan, Shuib Sepahtu itu tular selepas gambarnya dikongsi seorang jurusolek bernama Rizuan Jazuli yang pernah menatarias wajahnya sekitar 2018.
“Tiba-tiba naik dekat notifikasi Instagram saya gambar ketika menyolek kakak Bunga April yang kelihatan seiras dengan Siti Sarah.
“Allahuakbar. Memang seiras sangat. Kalaulah anak arwah nanti nak tengok mak dia, boleh akak pergi jumpa sekejap,” tulis Rizuan dalam Facebooknya.
Sementara itu, hasil tinjauan Kosmo! dalam Facebook Bunga April mendapati, wanita yang dipercayai menetap di Melaka itu mengakui telah menerima banyak permintaan untuk menjadi rakannya dalam Facebook hari ini selepas tular wajahnya yang seiras Siti Sarah.
“Ramainya nak tambah jadi kenalan. Mungkin muka seakan-akan sama Allah SWT jadikan. Tapi saya tidak sehebat arwah.

“Dia sangat mulia di sisi pencipta-Nya. Sangat jauh berbeza akhlak dia (Sarah) dengan saya (sambil menangis). Terima kasih kepada yang ‘add’. Salam perkenalan,” tulis Bunga.
Rata-rata pengguna Facebook turut berasakan bahawa wajah wanita itu memang kelihatan hampir 100 peratus persis penyanyi terkenal menerusi lagu Kesetiaan itu.
“Subhanallah, memang kelihatan sangat mirip. Kuasa Allah SWT,” komen salam seorang pengguna Facebook.
Bagaimanapun, ramai juga dalam kalangan pengguna Facebook menasihatkan netizen lain supaya tidak berlebih-lebih dan menghormati dan menjaga hati kedua-dua keluarga belah pihak, terutama keluarga Shuib kerana baru kehilangan insan tercinta.
“Hormat keluarga Shuib dan anak-anak. Serta hormat juga pada suami kakak itu. Janganlah jadi netizen yang memandai-mandai,” komen seorang pengguna.
Hari ini, seluruh negara terutama keluarga dan peminat Siti Sarah berduka apabila penyanyi itu menghembuskan nafasnya yang terakhir di Pusat Perubatan Universiti Kebangsaan Malaysia (PPUKM) selepas tiga hari ditidurkan akibat jangkitan Covid-19.
Pada 7 Ogos lalu, Siti Sarah selamat melahirkan bayi lelaki dalam keadaan koma menerusi pembedahan bagi mengelakkan risiko, namun kuasa Tuhan mengatasi segala-galanya. – K! ONLINE


Pencapaian Malaysia seimbang, memuaskan pada Olimpik
Oleh MUHAMMAD ZUHAILY BADLISHAH

9 Ogos 2021, 9:57 pm
MESKIPUN gagal mencapai sasaran satu pingat emas tetapi kejayaan kontinjen negara memenangi satu perak dan gangsa tetap dianggap satu pencapaian seimbang dan memuaskan pada Sukan Olimpik Tokyo 2020.
Bagaimanapun, Menteri Belia dan Sukan, Datuk Seri Reezal Merican Naina Merican tetap memohon maaf atas kegagalan kontinjen negara membawa pulang satu pingat emas yang sudah lama didambakan seluruh rakyat Malaysia sejak 1956.
“Saya mewakili kontinjen Malaysia, ikhlas dan jujur ingin memohon maaf, minta ampun kerana tidak dapat sempurnakan impian untuk bawa balik tiga pingat, tidak dapat membawa pingat emas.
“Ia (pingat emas) terus kekal elusif tetapi ia adalah permulaan yang dapat kita lakukan dalam misi untuk ke Paris 2024.
“Pencapaian mereka kali ini dengan pendedahan atlet-atlet muda, saya optimis kita akan mulakan rentak baharu untuk melakar kejayaan lebih hebat demi negara,” katanya pada sidang akhbar kontinjen negara di Tokyo.
Malaysia berjaya meraih pingat perak menerusi Datuk Mohd. Azizulhasni Awang dalam acara berbasikal trek keirin, manakala gangsa dimenangi daripada sukan badminton melalui beregu lelaki, Aaron Chia-Soh Wooi Yik.

Ia sekali gus menyamai pencapaian kontinjen negara pada edisi London 2012 yang ketika itu turut memenangi satu pingat perak dan gangsa melalui Datuk Lee Chong Wei dan Pandelela Rinong.
Pada masa sama, Reezal mendedahkan, satu program Khas Olimpik akan dilancarkan bagi memberikan lebih fokus dan dedikasi kepada sukan-sukan yang berpotensi untuk meraih pingat.
“Kita nak perkasakan badan-badan sukan, persatuan-persatuan sukan kebangsaan yang mempunyai keupayaan mengangkat atlet berprestasi tinggi untuk pingat dalam pelbagai temasya sama ada Sukan Asia, Komanwel dan Olimpik,” jelasnya. K! ONLINE


Sedia tangkap layar di telefon bimbit untuk lancarkan SJR
Oleh SAFINA RAMLI

9 Ogos 2021, 11:21 pm
GEORGE TOWN – Individu yang telah melengkapkan dos vaksin Covid-19 dinasihatkan agar menyediakan tangkap layar sijil digital vaksinasi dalam telefon bimbit masing-masing untuk ditunjukkan kepada petugas bagi melancarkan perjalanan serta pemeriksaan di sekatan jalan raya (SJR) di negeri ini.
Timbalan Ketua Polis negeri, Datuk Fisol Salleh berkata, sumber Kementerian Kesihatan (KKM) Pulau Pinang menyatakan lebih kurang 61.7 peratus penduduk di negeri ini menerima dos pertama vaksin, manakala lebih kurang 27 peratus telah melengkapi dua dos vaksin.
“Ini bermakna mereka yang berjaya melengkapkan dua dos vaksin dalam tempoh dua minggu layak untuk mendapatkan kemudahan yang telah diberikan seperti merentas daerah.
“Bagi memudahkan petugas barisan hadapan terutama di lokasi SJR, mereka yang telah lengkap dua dos ini dinasihat untuk menyediakan tangkap layar berkaitan vaksin yang telah diterima di dalam telefon bimbit masing-masing,” katanya dalam kenyataan di sini hari ini.
Menurut Fisol, Polis Diraja Malaysia (PDRM) melalui Ketua-Ketua Polis Daerah akan melaksanakan pemantauan ke atas semua premis bagi memastikan prosedur operasi standard (SOP) dipatuhi.
Katanya, peraturan dan garis panduan yang telah dikeluarkan adalah jelas menyatakan syarat-syarat untuk mengadakan aktiviti yang dibenarkan seperti sukan, riadah, rekreasi dan sektor sosial.

“Peraturan dan garis panduan ini menyasarkan pelanggan yang memiliki vaksin lengkap bagi menikmati kemudahan seperti ‘dine-in’.
“Pemilik atau pengusaha premis makanan hendaklah memastikan bahawa pekerja telah divaksin dengan mempamerkan deklarasi penerima vaksin lengkap,” katanya.
Selain itu, beliau menambah, pemilik premis juga perlu memastikan bilangan pelanggan di satu meja hanyalah 50 peratus daripada keluasan dan memastikan susun atur meja mengikut penjarakan.
“Sistem pengudaraan di dalam kedai adalah baik dan memastikan hanya pelanggan yang telah menerima vaksin lengkap berada di dalam kedai,” katanya. – K! ONLINE.


Jenazah Konstabel Mohd. Muradzi selamat disemadikan
Oleh NIK NUR IZZATUL HAZWANI NIK ADNAN

9 Ogos 2021, 11:06 pm
KEMAMAN – Jenazah Konstabel Mohd. Muradzi Mohd. Nawi, 26, yang maut ketika mengejar suspek lumba haram semalam selamat dikebumikan di Tanah Perkuburan Islam Fasa II Bandar Cheneh Baru di sini sebentar tadi.
Upacara pengebumian Allahyarham berlangsung dalam istiadat Polis Diraja Malaysia (PDRM) pada pukul 8.40 malam.
Terdahulu, jenazah Allahyarham yang dibawa dengan van jenazah milik PDRM dari Kajang, Selangor melintasi perkarangan rumahnya di Felda Neram 2 di sini.
Ia sebagai memberi peluang kepada ahli keluarganya untuk memberi penghormatan terakhir susulan pelaksanaan Perintah Kawalan Pergerakan Diperketatkan (PKPD) di kawasan tersebut.
Jenazah kemudiannya dibawa ke tanah perkuburan dan solat jenazah diadakan di tanah perkuburan tersebut.
Turut mengiringi jenazah ke tanah perkuburan ialah Ketua Polis Terengganu Datuk Rohaimi Md Isa, Ketua Polis Daerah Kemaman, Superintendan Hanyan Ramlan, pasukan polis dari Ibu Pejabat Polis Daerah (IPD) Kajang dan Kemaman serta beberapa ahli keluarga.

Ketua Polis Selangor, Datuk Arjunaidi Mohamed turut melawat keluarga Allahyarham Mohd Muradzi.
Awal pagi Ahad, Mohd Muradzi dan rakan sekerjanya Sarjan Mohd Arifah Md Yasin dari Bahagian Siasatan dan Penguatkuasaan Trafik serta Mohd Muradzi dari Bahagian Siasatan Jenayah, IPD Kajang M maut selepas motosikal yang mereka tunggangi bertembung di Lebuhraya Sistem Lingkaran Kajang (SILK).
Ketua Polis Daerah Kajang, Asisten Komisioner Mohd Zaid Hassan berkata, kejadian berlaku di Kilometer 24.4 dari arah Kajang menghala ke Putrajaya ketika kedua-dua anggota berkenaan sedang menjalankan Operasi Samseng Jalanan kira-kira jam 1.30 pagi.
Sementara itu, Rohaimi turut merakamkan takziah kepada keluarga arwah yang kehilangan insan tersayang ketika sedang bertugas. – K! ONLINE.


Wanita maut dikelar, suami ditahan
Oleh ASLIZA MUSA

9 Ogos 2021, 8:23 pm
KAMPAR – Seorang wanita warga emas ditemui mati dengan kesan kelar pada leher dipercayai dibunuh di sebuah rumah di Taman Desa Cahaya, Gopeng di sini hari ini.
Mangsa berusia 74 tahun itu ditemui dalam keadaan terbaring di atas katil di bilik tingkat bawah rumah dua tingkat yang turut dihuni suaminya.
Susulan kejadian itu, suami mangsa berusia 72 ditahan bagi membantu siasatan.
Ketua Polis Daerah Kampar, Superintenden Hasron Nazri Hashim berkata, kejadian hanya diketahui cucu pasangan itu setelah dihubungi suspek melalui panggilan telefon pada pukul 7.30 pagi.
“Cucu lelaki mangsa bersama ibu dan adiknya telah pergi ke rumah tersebut dan mendapati neneknya terbaring tidak sedarkan diri di atas katil.
“Terdapat kesan kelar pada leher mangsa selain menemui sebilah pisau di tepi mayat yang dipercayai digunakan semasa kejadian,” katanya di sini hari ini.

Mangsa merupakan orang kurang upaya (OKU) iaitu lumpuh separuh badan selain mempunyai penyakit kencing manis, darah tinggi dan menggunakan kerusi roda untuk bergerak.
Suspek pula menghidap penyakit kencing manis dan darah tinggi, selain perlu berjalan menggunakan tongkat.
“Mangsa hanya tinggal berdua bersama suaminya dan pemeriksaan mendapati tiada kesan pecah masuk di tempat kejadian.
“Kali terakhir anak perempuan mangsa menemui ibunya di rumah tersebut pada pukul 8 malam semalam dan tiada perkara yang mencurigakan berlaku,” kata Hasron Nazri.
Tambah beliau, cucu pasangan itu juga memberitahu, ketika dia sampai di rumah tersebut, suspek yang ditemui di pintu bilik ada mengatakan yang dia juga mahu mati.
“Mayat mangsa dihantar ke Jabatan Forensik Hospital Raja Permaisuri Bainun (HRPB) di Ipoh untuk bedah siasat dan siasatan sedang dijalankan bagi mengenal pasti motif kejadian.
“Kita juga telah merampas senjata yang digunakan dalam kejadian itu dan menahan suspek untuk membantu siasatan mengikut Seksyen 302 Kanun Keseksaan kerana membunuh,” katanya. -K! ONLINE.


Hasrat Harimau Malaya beraksi tertangguh
Oleh MUHAMAD ARDIE PUTRA SUHAIMI

9 Ogos 2021, 9:46 pm
HARAPAN skuad Harimau Malaya untuk mengadakan perlawanan persahabatan pada awal bulan depan tidak kesampaian sehingga terpaksa memberi tempoh kalendar Persekutuan Bola Sepak Antarabangsa (FIFA) kepada Liga Malaysia.
Perkara itu diumumkan oleh Persatuan Bola Sepak Malaysia (FAM) selepas memutuskan untuk memulangkan semula tarikh bagi panggilan skuad kebangsaan pada 30 Ogos hingga 7 September Liga Bola Sepak Malaysia (MFL).
Setiausaha Agung FAM, Stuart Ramalingam berkata, permohonan pihaknya untuk mengadakan dua perlawanan antarabangsa di negara ini membabitkan skuad kendalian Tan Cheng Hoe belum mendapat ‘lampu hijau’ daripada pihak kerajaan.
“Kami berusaha untuk mengatur dua perlawanan antarabangsa dalam tempoh jendela FIFA itu tetapi sehingga ke hari ini, masih belum mendapat sebarang kebenaran atau kelonggaran yang diperlukan.
“Disebabkan itu, negara-negara antarabangsa lain yang terlibat tidak dapat menunggu lagi kebenaran yang perlu diperoleh daripada FAM dan mereka terpaksa membuat keputusan untuk membuat perancangan lain bagi pasukan masing-masing,” katanya dalam satu kenyataan semalam.
Mengulas lanjut, Stuart mengakui pihaknya sudah mengalihkan tumpuan untuk melakukan persediaan awal untuk mendapatkan pasukan lawan baharu bagi jendela perlawanan antarabangsa FIFA berikutnya iaitu dari 4 hingga 12 Oktober depan.

“Fokus FAM kini adalah melakukan perancangan bagi kalendar FIFA berikutnya iaitu dari 4 hingga 12 Oktober sebagai persiapan skuad Harimau Malaya menjelang Piala Suzuki AFF 2020 pada Disember ini.
“Justeru, kami berharap agar permohonan kali ini mendapat perhatian dan kelulusan awal daripada pihak berkuasa,” katanya.
Sebagai rekod, kali terakhir skuad negara bersaing secara kompetitif adalah pada kempen kelayakan kedua Piala Dunia 2022/Piala Asia 2023 di Emiriyah Arab Bersatu (UAE), Jun lepas. – K! ONLINE


Sarah pesan jaga anak-anak dengan baik – Shuib
Oleh SAIRUL ZAMRI MISRANI

9 Ogos 2021, 9:17 pm
PETALING JAYA – “Dia nak saya jaga anak-anak dengan baik.”
Itu pesanan dan kata-kata akhir isteri kepada pelawak terkenal, Shuib iaitu Allahyarham Siti Sarah Raissuddin sebelum dia ditidurkan Jumaat lalu.
Menurut Shuib, dia akan memegang dan menunaikan janji yang ditinggalkan isterinya itu sekali gus menjadi bapa dan ketua keluarga terbaik walaupun tanpa isteri di sisi.
“Saya berjanji akan didik anak-anak sebaik mungkin sampai mereka menjadi anak yang soleh dan solehah, Insya-Allah,” katanya ringkas ketika ditemui usai majlis pengebumian isterinya di Tanah Perkuburan Islam Sungai Pusu, Gombak tengah hari tadi.
Reda dengan pemergian bidadari syurganya itu, Shuib atau nama sebenarnya Shahmira Muhamad berharap semua orang dapat mendoakan perjalanannya bersama anak-anak selepas ini dipermudahkan.
“Arwah sempat hadiahkan saya menerusi kehadiran Ayash Affan yang dilahirkan Jumaat lalu. Arwah bergelut untuk menyelamatkan anak kami. Ternyata, Allah lebih menyayanginya,” katanya.

Terdahulu, Siti Sarah, 37, disahkan meninggal dunia di Unit Rawatan Rapi (ICU), Hospital Canselor Tuanku Muhriz, Universiti Kebangsaan Malaysia, UKM (PPUKM), Cheras pada pukul 5.13 pagi tadi.
Rabu lalu Siti Sarah dimasukkan ke ICU hospital berkenaan selepas tahap oksigen dalam badannnya menurun.
Siti Sarah kemudiannya ditidurkan sebelum pembedahan dijalankan dan selamat melahirkan bayi lelaki berusia tujuh bulan yang diberi nama Ayash Affan.
Dia bersama suami yang juga pelawak, Shuib disahkan positif Covid-19 pada 25 Julai lalu.
Mereka bernikah pada 26 Februari 2011 dan dikuniakan tiga cahaya mata, Uwais Alqarni, 10, Dzahira Talita Zahra, 8, dan Ariq Matin, 6.
Jenazah Siti Sarah selamat dikebumi diiringi laungan azan Zuhur sekitar pukul 1.35 petang tadi oleh petugas kesihatan dan beberapa ahli keluarga terdekat yang lengkap memakai pakaian perlindungan khas (PPE). – K! ONLINE


Saya percaya dia sedang bahagia ‘di sana’ – Noryn Aziz
Oleh MOHAMMAD SHAHEMY AZMI

9 Ogos 2021, 8:51 pm
PETALING JAYA – “Ketika kami jayakan konsert Soul Sisters dua tahun lalu. Sarah tahu saya tidak sihat. Dia yang beri ubat pada saya. Dia benar-benar ambil berat tentang saya ketika itu.”
Itu antara kenangan yang tidak akan dilupakan  penyanyi Noryn Aziz tentang sahabat yang dianggap sebagai adiknya sendiri, Allahyarham Siti Sarah.
Ujar Noryn, dia menyifatkan Sarah sebagai seorang insan yang baik hati dan disenangi ramai pihak yang selesa dengannya.
“Selepas menjayakan konsert Soul Sisters, hubungan kami menjadi akrab. Kami selalu keluar bersama. Masing-masing jadi tempat meluahkan masalah.
“Sarah sangat baik hati. Sebab itu semua orang sayang pada dia. Saya seperti tidak percaya Sarah sudah tiada sebab semuanya berlaku dengan cepat,” ujar Noryn kepada Kosmo!
Ditanya tentang kenangan yang mungkin tidak akan dapat dilupakan bersama Sarah, Noryn berkata terlalu banyak momen manis antara mereka berdua.

“Banyak kenangan antara saya dengan Sarah. Dia selalu ada saat saya memerlukan. Lagi satu, Sarah tidak pernah lokek dan berkira pun tentang apa sahaja.
“Kami kerap keluar bersama dan bersembang menerusi WhatsApp. Tapi kini semuanya sudah menjadi kenangan,” luah Noryn dalam nada sebak.
Biar pun sedih dengan berita kematian Sarah, Noryn atau nama sebenarnya Norazmahwati Abdul Aziz reda dengan ketentuan yang telah ditetapkan oleh Allah SWT.
“Walaupun susah untuk saya percaya bahawa Sarah sudah tiada, sebagai umat Islam saya harus reda dengan ketentuan oleh Allah SWT,” katanya.
Dalam pada itu, Ratu Jazz Malaysia itu turut menitipkan doa dan kata semangat untuk Shuib supaya tabah dan kuat atas kehilangan isteri tercinta.
“Saya harap Shuib tabah dan kuat atas kehilangan Sarah. Saya tahu Shuib seorang suami yang manjakan Sarah.
“Saya percaya Sarah sedang bahagia di sana,” ujar Noryn.
Terdahulu, Sarah atau nama lengkapnya Siti Sarah Raissuddin, 37, menghembuskan nafasnya yang terakhir di Hospital Universiti Kebangsaan Malaysia (HUKM) sekitar pukul 5.13 pagi akibat Covid-19. – K! ONLINE


‘Ikan duyung’ berenang di dalam air banjir
Oleh KOSMO!

9 Ogos 2021, 8:00 pm
LONDON – Seorang lelaki di Glasgow, Scotland terkejut apabila melihat  kelibat seekor ‘ikan duyung’ berenang ketika banjir mengenangi bandar tersebut, lapor laman berita  Mirror UK semalam..
Ikan duyung yang dilihat lelaki itu, lGavin Millar sebenarnya ialah seorang wanita yang memakai kostum ikan duyung berwarna biru terang. Dia  berenang di dalam air banjir hadapan sebuah bangunan flat di situ.
Banjir besar melanda Glasgow apabila sistem perparitan melimpah selepas  hujan lebat turun  sepanjang hujung minggu lalu.
Pemandangan luar biasa itu berlaku selepas hujan lebat menyebabkan jalan-jalan di sekitar Glasgow ditenggelami air.
Pemandu diminta untuk berhati-hati ketika berada di jalan raya,  manakala laluan kereta api juga mengalami gangguan.
Sebahagian besar Scotland dilanda cuaca buruk yang tidak menentu sejak kebelakangan ini.

Namun, musim panas kali ini adalah lebih hangat dan kering berbanding biasa di sebahagian besar Britain.
“Kami menyaksikan banyak laporan berkenaan banjir dan oleh sebab itu, ia dianggap sebagai musim panas yang buruk,” kata pegawai Pejabat Metereologi, Becky Mitchell. – Agensi


Pemandu kontena cedera rempuh jentera bomba
Oleh ISKANDAR SHAH MOHAMED

9 Ogos 2021, 8:53 pm
KLANG – Seorang pemandu lori kontena cedera selepas melanggar belakang sebuah jentera bomba di Jambatan Pelabuhan Klang di sini, petang tadi.
Kejadian berlaku kira-kira pukul 4.40 petang ketika sepasukan enam anggota dan pegawai dari Balai Bomba dan Penyelamat Kota Raja dalam perjalanan pulang setelah selesai memadamkan kebakaran sebuah lori di lokasi berasingan di sekitar jalan tersebut.
Pengarah Bomba Selangor, Norazam Khamis berkata, kemalangan itu menyebabkan pemandu berkenaan cedera dan terperangkap dalam lori tersebut.
“Lelaki berusia 31 tahun itu bagaimanapun berjaya dikeluarkan dan cedera pada peha kanan.
“Semua anggota bomba turut terselamat dan tidak mengalami sebarang kecederaan,” katanya dalam kenyataan hari ini.
Tambah Norazam, operasi menyelamat mangsa turut dibantu Balai Bomba dan Penyelamat Sungai Pinang serta Pelabuhan Klang.

Kebakaran sebuah lori sebelum itu dipercayai melibatkan seorang pemandu wanita di laluan bertentangan, kira-kira pukul 4.30 petang.
Bagaimanapun, mangsa terselamat dan kebakaran berjaya dikawal dan dipadamkan sepenuhnya. -K! ONLINE.


Bapa Amylea Azizan tenat, peluang tipis, harap keajaiban
Oleh NUR EMIRA SAIZALI

9 Ogos 2021, 9:10 pm
PETALING JAYA – Penyanyi dan komposer, Amylea Azizan memaklumkan berita duka bahawa tahap kesihatannya ayahnya, Azizan Zainal Abidin, 62, yang kini dirawat di Institut Jantung Negara (IJN) semakin merosot hari ini.
Amylea menerusi satu hantaran Instagram, memberitahu pihak hospital telah menghubungi ibunya bagi memaklumkan sebarang risiko yang bakal kami hadapi.
“Tahap kesihatan ayah saya semakin menurun hari ini. Doktor telah hubungi ibu saya untuk beritahu hal yang dijangka berlaku.
“Harapan untuknya sembuh tipis dan sekarang hanya keajaiban sahaja yang kami harapkan. Saya buntu,” katanya dalam entri tersebut.
Memohon doa daripada semua pihak, pelantun lagu Kendati itu harap orang ramai dapat sedekahkan bacaan Yasin untuk ayahnya.
“Mohon semua mendoakan dan sedekahkan bacaan Yasin untuknya.

“Kepada yang mengenalinya, maafkan ayah saya sekiranya ada dosanya dengan kalian,” katanya lagi.
Difahamkan, keadaan kesihatan bapanya masih belum stabil akibat jangkitan kuman di paru-paru serta mempunyai darah beku di saluran jantung
Kosmo! pada 31 Julai lalu melaporkan Amylea akhirnya terpaksa merayu kepada orang ramai untuk memberi sumbangan derma kilat bagi tujuan pembiayaan kos rawatan bapanya yang dimasukkan ke IJN pada akhir Julai lalu.
Kata Amylea, dia terpaksa menepis rasa malu memohon bantuan kewangan daripada orang ramai demi untuk melihat bapanya sembuh seperti sediakala. – K! ONLINE


Wartawan dihukum penjara nyanyi lagu Liverpool setiap hari
Oleh KOSMO!

9 Ogos 2021, 8:30 pm
MINSK, Belarus – Seorang wartawan yang dikenakan hukuman penjara 15 tahun atas tuduhan melakukan khianat menyanyikan lagu tema pasukan bola sepak kegemarannya, Liverpool FC setiap hari ketika dia berada di dalam penjara untuk memberikannya semangat, lapor akhbar Daily Star semalam.
Andrei Aliaksandrau ditahan di rumahnya di Belarus awal tahun ini atas tuduhan memberikan dana kewangan terhadap protes pembangkang selepas Presiden Alexander Lukashenzo merampas kuasa dalam  pilihan raya yang didakwa penuh dengan penipuan.
Aliaksandrau bagaimanapun menafikan dakwaan itu dan berkata dia ‘terkejut’ dengan pertuduhan tersebut.
Sepanjang kerjayanya bersama sebuah organisasi kebebasan bersuara, Index on Censorship yang berpangkalan di London, Aliaksandrau lantang berkempen untuk kebebasan bersuara.
Rakannya berkata, lelaki itu menyanyikan lagu You’ll Never Walk Alone setiap hari sepanjang berada di penjara untuk menaikkan semangatnya.
Bekas Ketua Pengarang Index on Censorship, Rachael Jolley menyifatkan Aliaksandrau  seorang yang menyerahkan jiwa dan raganya untuk memberi kesedaran tentang kemelut yang berlaku di Belarus.

“Dia amat mementingkan kebebasan media dan berasa dunia tidak memberikan tumpuan terhadap apa yang sedang berlaku di Belarus.
“Dia bekerja keras untuk menulis berita tentang Belarus ketika kebanyakan wartawan terlalu bimbang untuk membuat liputan berkenannya,” katanya. -Agensi


Ismail, Muhammad tokoh Maal Hijrah kebangsaan
Oleh KOSMO!

9 Ogos 2021, 9:47 pm
PUTRAJAYA – Hakim Majlis Tilawah Peringkat Kebangsaan dan antarabangsa Tan Sri Dr. Syaikh Ismail Muhammad, 77, dinobatkan sebagai Tokoh Maal Hijrah bagi peringkat Kebangsaan 2020/1442 Hijrah.
Pengumuman itu dibuat Menteri di Jabatan Perdana Menteri (Hal Ehwal Agama) Datuk Seri Zulkifli Mohamad Al-Bakri pada majlis sambutan Maal Hijrah di Masjid Tuanku Mizan Zainal Abidin (MTMZA) di sini.
Manakala, Tokoh Maal Hijrah Antarabangsa pula diberikan kepada Penasihat Majlis Diraja Arab Saudi, Syeikh Dr. Muhammad bin Abdul Karim AI-Issa, 56.
Majlis penyampaian hadiah dan sijil penghargaan kepada Tokoh Maal Hijrah disampaikan oleh Perdana Menteri, Tan Sri Muhyiddin Yassin sambil disaksikan Timbalan Perdana Menteri, Datuk Seri Ismail Sabri Yaakob.
Dalam pada itu, Zulkifli berkata, pemilihan kedua-dua tokoh tersebut dibuat atas sumbangan besar mereka dalam memartabatkan syiar Islam, di peringkat nasional dan antarabangsa.
“Malah kedua-dua tokoh terbabit mendapat pelbagai pengiktirafan di peringkat tempatan dan antarabangsa,” katanya.

Penganugerahan itu menyaksikan kedua-dua tokoh terbabit masing-masing, menerima hadiah wang tunai, pingat dan sijil penghargaan.
Syaikh Ismail adalah bekas Imam Besar Masjid Negara manakala, Syeikh Dr. Muhammad pula adalah Setiausaha Agung Rabitah al-‘Alam al-Islamic Makkah al-Mukarramah dan Presiden Pertubuhan Halal Islam Antarabangsa.
Sementara itu, Syaikh Ismail menerusi klip rakaman video berkata, beliau menganggap pengiktirafan itu sebagai penghormatan kepada beliau dan keluarganya.
Manakala, Syeikh Muhammad menerusi rakaman video sama pula berkata, beliau merakam penghargaan kepada kerajaan Malaysia di atas kurniaan itu.
“Ini kerana anugerah ini datang daripada sebuah negara yang amat dekat pada jiwa saya dan negara yang kedudukannya amat tinggi dalam dunia Islam dan antarabangsa,” katanya. -K! ONLINE.


Pembantu rumah salam kawan, punca Shuib sekeluarga positif
9 Ogos 2021, 9:44 pm
PETALING JAYA – Pelawak Shuib mendedahkan punca sebenar bagaimana satu keluarganya dijangkiti Covid-19 sehingga menyebabkan isterinya, Siti Sarah Raisuddin meninggal dunia awal pagi semalam.
Cerita Shuib, dia sekeluarga disahkan positif selepas pembantu rumahnya yang turun membuang sampah bersalaman dengan rakannya sebelum kemudian merebak kepada semua yang berada di dalam rumahnya, kecuali seorang anggota keluarganya disahkan negatif.
Akibatnya, Shuib, Sarah dan tiga anak mereka dijangkiti virus berkenaan sebelum pembantu rumah warga Indonesia itu meninggal dunia Jumaat lepas.
“Nak dijadikan cerita, pembantu rumah saya turun bawah buang sampah. Dia salam kawan, terus kena kami satu keluarga. Jangan lupa berdoa, moga Allah lindungi kita sebab itulah senjata paling dahsyat,” katanya.
Tambah Shuib lagi, mereka pernah bergaduh gara-gara isterinya itu takut dijangkiti Covid-19 selepas dia keluar bertemu seorang rakannya atas urusan bisnes sebelum ini.
Susulan pemergian isteri tercintanya, Shuib menekankan kepada orang ramai agar mengambil langkah perlindungan diri dengan suntikan vaksin.

Shuib yang muncul dalam sesi siaran langsung (Live) petang tadi berkata, apa yang berlaku kepada Siti Sarah membuatkan hatinya tersentak kerana isterinya itu belum menerima suntikan vaksin.
Disebabkan itu, doktor yang merawat memaklumkan bahawa keadaan isterinya sangat teruk apabila paru-parunya hampir semua dijangkiti virus Covid-19.
“Paru-parunya hampir dijangkiti pada semua bahagian. Sampaikan paru-parunya tak boleh bekerja untuk pam oksigen, sekali gus menyebabkan semua organ gagal berfungsi dengan baik.
“Kemungkinan sebab vaksin, sebab dia belum ambil suntikan, wallahualam. Tadi di hospital, ada seorang jururawat minta saya kongsikan tentang perkara ini. Sekurang-kurangnya dengan vaksin, mungkin dapat bantu,” katanya.
Tambah pemilik nama sebenar Shahmira Muhamad itu lagi, dia pada awalnya sangat yakin Siti Sarah berada dalam keadaan sihat meskipun sedang dirawat di hospital.
Bagaimanapun, apa yang sering didengarnya daripada doktor adalah paru-paru Siti Sarah sudah dipenuhi dengan virus Covid-19 sehingga menyebabkan organ tersebut tidak boleh berfungsi.
Disebabkan itu, Shuib mengingatkan semua orang agar menjaga kesihatan dan mengambil vitamin C serta tidak mengamalkan sikap sayangkan duit jika melibatkan hal kesihatan.
“Saya ingat lagi, ketika dalam ambulans sewaktu nak bawa isteri ke hospital swasta, tetapi semuanya penuh. Sedangkan keadaannya sudah teruk pada waktu itu.
“Dalam hati saya terfikir, duit banyak mana sekali pun takkan boleh kembali sihatkan isteri saya. Dengarlah cakap saya. Jaga kesihatan, sebab saya dulu sejenis yang tidak menjaga sangat bab-bab itu. Sekarang saya sudah amalkan makan vitamin C dengan banyak,” katanya lagi.
Pada masa sama, Shuib menyarankan agar semua orang menyediakan alat bacaan tahap oksigen, Oximeter di rumah untuk membuat pemeriksaan paras oksigen sendiri.
“Dahulu, tahap oksigen dia turun ke 93, kadang-kadang 94, tapi saya cakap okey kepada dia. Bila lambat bawa dia ke hospital, akibatnya saya kehilangan dia hari ini.
“Beli alat itu. Kalau bacaan oksigen turun, terus pergi hospital. Dulu saya pun orang yang tak berapa percaya kepada Covid-19, tapi bila dah kena pada batang hidung sendiri, barulah tahu,” katanya.
Siti Sarah, 37, menghembuskan nafas terakhir pada pukul 5.13 pagi tadi (Isnin) di Pusat Perubatan Universiti Kebangsaan Malaysia (PPUKM) selepas tiga hari ditidurkan akibat jangkitan Covid-19. – K! ONLINE


Pengamal perubatan cedera dipukul bomoh, ustaz
Oleh ROHANA MOHD. NAWI

9 Ogos 2021, 7:04 pm
TUMPAT – Seorang pengamal perubatan tradisional cedera selepas dipercayai dipukul empat lelaki yang mendakwa mereka bomoh dan ustaz di sebuah inap desa di Kubang Kerian, Kota Bharu dalam kejadian pada Rabu lalu.
Kejadian pada pukul 11.45 malam itu disyaki berpunca daripada perselisihan faham antara mangsa yang berusia 39 tahun dengan kumpulan lelaki itu ketika membantu merawat seorang wanita disihir yang tular di media sosial baru-baru ini.
Ketua Polis Kelantan, Datuk Shafien Mamat berkata, kesemua suspek berusia 32 hingga 42 tahun itu ditahan selepas dipercayai memukul mangsa sehingga mengalami lebam di mata kiri selain calar pada muka akibat dipukul dengan batang plastik serta penyangkut baju.
“Berdasarkan siasatan, mangsa datang ke Kelantan untuk berbincang mengenai urusan rawatan tradisional bersama empat suspek dan dua lagi lelaki yang merupakan rakan mereka.
“Empat daripada enam suspek yang dikenali sebagai Tok Singa,Tok Hijau, Wan Selamos dan Idris dipercayai tidak berpuas hati selepas mendakwa mangsa menjalankan kaedah rawatan yang salah untuk merawat seorang wanita di inap desa itu,” katanya selepas merasmikan Program Bulan Kemerdekaan Dan Kibar Jalur Gemilang 2021 di Sekolah Kebangsaan Pak Mandol di sini hari ini.
Menurut Shafien, akibat perselisihan faham itu, empat suspek dipercayai telah memukul mangsa sehingga dia perlu menjalani rawatan di Hospital Raja Perempuan Zainab II, Kota Bharu.

Katanya, sehubungan dengan itu, polis sudah mengambil keterangan semua suspek yang datang secara sukarela ke balai polis untuk membantu siasatan pada Jumaat lalu.
Kesemua suspek dibebaskan dengan jaminan polis dan kes disiasat mengikut Seksyen 324 Kanun Keseksaan kerana mendatangkan cedera dengan menggunakan senjata. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Proses vaksinasi rakyat Malaysia berjalan mengikut jadual
Oleh EDDY AQMAL MOHAMED HAMIDI

9 Ogos 2021, 6:48 pm
PETALING JAYA – Kerajaan menjangkakan bahawa 100 peratus penduduk dewasa atau 80 peratus jumlah penduduk Malaysia keseluruhan akan mendapat dos lengkap suntikan vaksin menjelang akhir Oktober tahun ini.
Perdana Menteri, Tan Sri Muhyiddin Yassin berkata, beliau telah diberi taklimat oleh Jawatankuasa Jaminan Akses Bekalan Vaksin (JKJAV) pagi tadi dan dimaklumkan bahawa proses vaksinasi rakyat Malaysia berjalan mengikut jadual setakat ini.
“Menjelang 31 Ogos 2021, lebih 60 peratus penduduk dewasa atau lebih 40 peratus keseluruhan penduduk di negara kita dijangka telah menerima dos lengkap suntikan vaksin.
“Ini pastinya merupakan khabar gembira buat kita semua menjelang sambutan Hari Kebangsaan tahun ini,” katanya menerusi satu kemas kini di laman Facebook hari ini.
Muhyiddin berkata, beliau yakin sasaran itu akan dapat dicapai berdasarkan prestasi Program Imunisasi Covid-19 Kebangsaan (PICK) yang memberangsangkan setakat ini.
“Menurut data terkini yang tersedia baik di negara kita atau negara luar, jumlah kes-kes dalam kategori 4 dan 5 serta kadar kematian akan menurun dengan mendadak apabila kadar vaksinasi telah meningkat.

“Insya-Allah, kita doakan agar negara kita dapat keluar daripada pandemik ini dengan kadar segera,” ujar beliau. – K! ONLINE.


Dia milik Allah, bukan milik saya – Shuib
Oleh MOHD. HAIKAL ISA

9 Ogos 2021, 7:54 pm
PETALING JAYA – “Isteri saya bukan milik saya, dia milik Allah dan Allah sangat sayangkan dia. Allah pinjamkan dia kepada saya sekejap sahaja dalam 11 tahun.”
Demikian ungkapan meruntun jiwa yang dikongsikan suami kepada Allahyarham Siti Sarah, Shuib atau nama lengkapnya, Shahmira Muhamad, 37, menerusi siaran langsung (live) Instagram sebentar tadi.
Tenang mula menelan realiti pahit bahawa bidadari syurganya kini sudah tiada lagi di muka bumi, Shuib mengenang kesusahan hidup yang beransur-ansur dipermudahkan Allah SWT disebabkan tuah yang ditumpangnya sepanjang bergelar suami kepada wanita hebat itu.
“11 tahun yang sangat luar biasa untuk saya. Saya bermula daripada tiada apa-apa. Saya nikah dengan dia, saya hutang mas kahwin. Saya tiada kereta pun dia yang ambil saya kalau nak pergi berjalan-jalan.
“Saya pindah rumah pertama dan masih ingat, saya duduk dengan isteri saya atas surat khabar. Buka puasa, beli di bazar Ramadan.
“Tapi dia cakap dengan saya, dia akan ikut saya apa pun terjadi. Dia akan ada belakang saya. Dia akan sokong saya tapi dia beritahu saya, dia tak nak (hidup) susah,” katanya dalam nada teresak-esak dalam sesi live berkenaan.

Bertitik-tolak daripada itu, apa yang dibutirkan daripada bibir Allahyarham isterinya memberi anjakan semangat untuk mengubah nasib diri sekeluarga.
“Apabila dia cakap tak nak hidup susah, saya tanamkan satu azam dan saya cakap dia takkan susah tapi dia kena tolong, sokong dan doakan saya. Dia buat semua itu.
“Dalam apa sahaja keadaan, saya ingat lagi kami berniaga di bazar seperti di Kuala Selangor, dia tak pernah malu pun padahal dia sudah jadi artis.
“Baru menang Raja Lawak dan daripada tahun pertama, pergi ke tahun kedua dan ketiga, saya pindah rumah. Alhamdulillah rezeki saya makin baik saya dapat peluang ‘shooting’ dan ‘show’. Masih ingat lagi, saya menang Maharaja Lawak pada 2011, dialah orang yang duduk paling depan menjerit nama saya.
“Meraikan sang suami. Dahsyat padahal masa itu, saya ini jauh sangat kalau dibandingkan dengan dia. Saya memang tiada apa pun, Shuib sahaja. Orang tak kenal sangat,” ceritanya sukar menidakkan gejolak emosi.
Dedah Shuib lagi, Allahyarham isterinya ialah insan yang bertanggungjawab menolak dirinya untuk maju ke hadapan dan sebagai seorang suami, ujarnya, dia hanya menumpang tuah wanita tersebut dalam kehidupannya.
“Perjalanan diteruskan dan dia masih bersama dengan saya. Jatuh bangun saya buat bisnes macam-macam. Sampai ada momen saya nak berputus asa tapi dialah orang yang duduk kat belakang saya dan cakap ‘no you have to go, you can do this’.
“Dan, sebenarnya, dia memang tuah saya. Disebabkan dialah kalau orang cakap, ‘Shuib dahsyatlah kau pandai berniaga ada BubbleBee berpuluh cawangan’. Saya nak beritahu di sini, apa yang saya ada sekarang, bukan pasal saya. Saya tumpang tuah dia.
“Tuah seorang isteri yang taat, yang setia, yang tak pernah mengeluh dan yang tak pernah malu pun bersuamikan Shuib.
“Berbekalkan semua itu, saya ada di mana saya berada sekarang. Taklah saya hebat sangat tapi alhamdulillah. Yang paling penting, insya-Allah, saya harap dapat bantu ramai orang. Itu perjalanan saya 11 tahun dengannya,” dedah Shuib.
Shuib berkahwin dengan Siti Sarah Raissuddin, 37, pada 26 Februari 2011. Hasil perkahwinan, mereka dikurniakan empat anak cahaya mata termasuk, Ayash Affan yang dilahirkan Jumaat lalu melalui kaedah pembedahan semasa si ibu ditidurkan- K! ONLINE


Pemerdagangan manusia: Seorang lagi ditahan polis di Pulau Pinang
Oleh NOR AINNA HAMZAH

9 Ogos 2021, 6:54 pm
KUALA PILAH – Polis menahan seorang lagi individu bagi membantu siasatan kes pemerdagangan manusia bagi tujuan eksploitasi seks yang berjaya dikesan dalam Ops Pintas di Kuala Pilah 1 Ogos lalu.
Ketua Polis Daerah Kuala Pilah, Superintendan Amran Mohd Ghani berkata, lelaki tempatan berusia 30an itu ditahan kira-kira pukul 10.30 pagi di hadapan sebuah kediaman di Air Itam, Pulau Pinang, Sabtu lepas.
Menurutnya, individu berkenaan disyaki turut terlibat dalam kes pemerdagangan manusia bagi tujuan eksploitasi seks dan siasatan lanjut ke atas suspek ini akan dilakukan bagi mengenal pasti peranannya serta lain-lain individu yang bersekongkol dalam kegiatan tersebut.
“Tangkapan terbaharu berkenaan menjadikan setakat ini dua individu termasuk seorang selebriti telah ditahan bagi membantu siasatan kes pemerdagangan manusia berkenaan.
“Individu berkenaan kini telah di bawa ke Ibu Pejabat Polis Daerah (IPD) Kuala Pilah dan kini ditahan reman di bawah Seksyen 117 Kanun Prosedur Jenayah (KPJ) selama tujuh hari sehingga 13 Ogos ini,” katanya ketika dihubungi di sini hari ini.
Amran berkata, kes berkenaan masih dalam siasatan dan kertas siasatan akan di rujuk dengan pihak Timbalan Pendakwa Raya (DPP) terlebih dahulu sebelum tindakan selanjutnya.

Kosmo Online 3 Ogos lalu melaporkan pelawak berusia 40-an ditahan selepas dipercayai terlibat dalam kegiatan pemerdagangan manusia bagi tujuan eksploitasi seks di sebuah hotel di Kuala Pilah dalam serbuan Ops Pintas.
Dalam operasi berkenaan, polis turut menyelamatkan seorang wanita berketurunan Melanau di sebuah bilik hotel di daerah yang sama dan kini wanita berkenaan mendapat perintah perlindungan sementara serta ditempatkan di sebuah rumah perlindungan di Johor.
Kes disiasat di bawah Seksyen 12 Akta Antipemerdagangan Orang dan Antipenyeludupan Migran (ATIPSOM) 2007 yang memperuntukkan hukuman penjara tidak lebih 15 tahun dan boleh dikenakan denda jika sabit kesalahan.
Pelawak berkenaan turut dikenakan kompaun atas kesalahan rentas negeri tanpa kebenaran di bawah Peraturan-Peraturan Pencegahan dan Pengawalan Penyakit Berjangkit (Langkah-langkah di Dalam Kawasan Tempatan Jangkitan). -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Muhyiddin ucap takziah atas pemergian Siti Sarah
Oleh EDDY AQMAL MOHAMED HAMIDI

9 Ogos 2021, 7:53 pm
PETALING JAYA – Perdana Menteri, Tan Sri Muhyiddin Yassin mengucapkan salam takziah kepada Shuib Sepahtu atau nama sebenarnya Shahmira Muhamad di atas pemergian isterinya, Allahyarham Siti Sarah Raisuddin yang meninggal dunia akibat Covid-19 awal pagi tadi.
Muhyiddin menerusi satu kemas kini di laman Facebook berkata, pemergian Allahyarham amatlah memilukan dan dirasai oleh seluruh rakyat Malaysia termasuk dirinya.
“Khabar duka kehilangan anak seni yang cukup berbakat ini meninggalkan suami, empat anak termasuk seorang bayi dalam keadaan Allahyarham bertarung nyawa di hospital, amat memilukan.
“Bukan sahaja ahli keluarga dan para peminatnya, bahkan seluruh rakyat Malaysia termasuk saya turut bersedih,” katanya.
Tambah beliau, ahli keluarga dan sahabat handai Allahyarham diharap tabah menghadapi detik-detik yang mendukacitakan itu dan menyeru agar semua mendoakan roh Allahyarham dicucuri rahmat dan ditempatkan dalam kalangan para solehah.
“Semoga Allah S.W.T terus melindungi dan memberi kekuatan kepada kita semua untuk berjuang memerangi pandemik ini. Insya-Allah.

“Ya Allah, ampunilah, rahmatilah dan redailah mereka yang telah terkorban akibat virus berbahaya ini. Moga roh mereka ditempatkan dalam kalangan orang yang beriman dan moga keluarga yang ditinggalkan terus kuat mengharungi hari-hari mendatang,” doa beliau.
Terdahulu, Kosmo! Online hari ini melaporkan pemergian Siti Sarah, 36, sewaktu sedang mendapatkan rawatan di Pusat Perubatan Universiti Kebangsaan Malaysia (PPUKM) akibat Covid-19 pukul 5.13 pagi tadi.
Sebelum ini, penyanyi lagu ‘Kesetiaan’ yang hamil lapan bulan itu terpaksa melalui proses pembedahan bagi mengeluarkan bayi dalam kandungan bagi mengelakkan keadaan menjadi lebih berisiko.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tolehan terakhir Shuib pada pusara isteri undang sebak netizen
Oleh NUR EMIRA SAIZALI

9 Ogos 2021, 6:27 pm
PETALING JAYA – Berat kaki melangkah meninggalkan pusara bidadari syurganya. Itu yang dapat dilihat apabila Shuib dilihat beberapa kali menoleh kebelakang melihat pusara Siti Sarah ketika melangkah pergi usai majlis pengebumian sekitar pukul 1.35 petang hari ini.
Detik hiba itu dapat disaksikan dalam video siaran langsung majlis pengebumian Siti Sarah di Tanah Perkuburan Sungai Pusu, Gombak.
Shuib yang diiringi ahli keluarga dan rakan terdekat dilihat beberapa kali memberhentikan langkahnya, menoleh dan melihat pusara arwah isterinya dalam keadaan memakai pakaian perlindungan diri (PPE).
Lebih duka, Shuib juga dilihat duduk dan termenung dalam keadaan sugul di kawasan lapang berhampiran pusara isterinya itu.
Untuk rekod, jenazah Allahyarham selamat disemadikan sekitar pukul 1.35 petang tadi oleh petugas kesihatan.
Difahamkan, Shuib juga diberi peluang menguruskan upacara pengebumian Siti Sarah sambil dibantu beberapa ahli keluarga yang lain.

Malah, detik tersebut turut mengundang sebak netizen sekaligus mendoakan agar Shuib terus kuat untuk memegang peranan ayah serta ibu kepada empat cahaya matanya.
“Alahai sayu melihat pandangan Shuib melihat pusara Siti Sarah. Teruskan kuat demi anak-anak,” doa seorang pengguna Facebook hari ini.
Kesemua yang terlibat dalam upacara pengebumian lengkap memakai PPE dan menyembur cecair pembasmi kuman selaras dengan prosedur operasi standard (SOP) ditetapkan Majlis Keselamatan Negara (MKN) dan Kementerian Kesihatan Malaysia (KKM).
Jenazah sebelum itu tiba di tanah perkuburan berkenaan sekitar pukul 12.40 tengah hari selepas bergerak dari Pusat Perubatan Universiti Kebangsaan Malaysia (PPUKM) sekitar 12.13 tengah hari.
Sarah disahkan meninggal dunia pukul 5.13 pagi setelah tiga hari ditidurkan akibat jangkitan Covid-19
Kosmo! pada 7 Ogos lalu melaporkan Siti Sarah selamat melahirkan bayi lelaki dalam keadaan koma menerusi pembedahan bagi mengelakkan risiko akibat keadaannya yang agak kritikal.
Siti Sarah, 37, sebelum ini dikejarkan ke PPUKM pada Selasa lalu berikutan tahap oksigen dalam badannya yang semakin merosot.
Sarah dan Shuib sekeluarga disahkan positif Covid-19 sejak 25 Julai lalu selepas menjalani saringan apabila pembantu rumah mereka disahkan positif virus maut tersebut. – K! ONLINE


Krisis air: Penduduk terima dua bulan air percuma
Oleh MOHD AZLI ADLAN

9 Ogos 2021, 7:32 pm
KUALA TERENGGANU – Seramai 27,800 keluarga di daerah ini dan Kuala Nerus yang terjejas dengan gangguan bekalan air sejak 2 Ogos lalu tidak perlu membayar bil air selama dua bulan.
Menteri Besar Terengganu, Datuk Seri Ahmad Samsuri Mokhtar berkata, pemberian bil air percuma selama dua bulan tersebut sebagai tanda keprihatinan kerajaan negeri tentang kesulitan yang telah dialami penduduk terlibat sejak seminggu lalu.
“Kerajaan negeri Terengganu amat memahami kesulitan rakyat di Kuala Nerus dan Kuala Terengganu yang sedang menghadapi krisis bekalan air disebabkan paip utama pecah di dasar Sungai Terengganu.
“Sebagai menghargai kesabaran penduduk terjejas, kerajaan negeri Terengganu bersetuju untuk memberikan bekalan air percuma kepada mereka selama dua bulan sebaik kerja-kerja baik pulih selesai,” katanya dalam satu kenyataan di sini hari ini.
Dalam pada itu, Ahmad Samsuri memberitahu, Syarikat Air Terengganu (Satu) sedang bekerja keras membaiki kerosakan pada paip utama di dasar sungai berkenaan.
Tambah beliau, kerja-kerja pembaikan tersebut disasar dapat diselesaikan mengikut jadual iaitu pada lusa.

“Saya mengambil kesempatan mengucapkan penghargaan kepada semua pihak termasuk syarikat bekalan air seluruh negara, agensi kerajaan dan swasta, badan bukan kerajaan dan sukarelawan yang banyak membantu meringankan beban rakyat terlibat sepanjang tempoh krisis ini,” katanya.
Kosmo! Khamis lalu melaporkan paip utama yang terletak di dalam dasar Sungai Terengganu pecah sehingga menyebabkan gangguan bekalan air di 56 lokaliti di daerah ini dan Kuala Nerus. – K! ONLINE.


Perbaharui pemikiran, tindakan menuju kecemerlangan hidup
Oleh ISKANDAR SHAH MOHAMED

9 Ogos 2021, 7:28 pm
SHAH ALAM – Sultan Selangor, Sultan Sharafuddin Idris Shah menyeru umat Islam memperbaharui azam dan tekad mengubah cara berfikir seterusnya bertindak ke arah mencapai matlamat kecemerlangan hidup.
Baginda bertitah, umat Islam perlu mencontohi sifat terpuji Nabi Muhammad S.A.W dengan membuang segala sikap negatif dalam diri.
“Ini termasuk sifat hasad dengki dan fitnah memfitnah yang dilakukan antara satu sama lain terutama di media sosial.
“Perkara sebegitu boleh meruntuhkan perpaduan sesama ummah dan memberi kesan yang buruk terutama kepada generasi akan datang,” titahnya dalam Facebook rasmi Selangor Royal Office hari ini bersempena sambutan Ma’al Hijrah 1443M.
Ucapan sambutan itu turut dizahirkan Tengku Permaisuri Selangor, Tengku Permaisuri Norashikin.
Titah baginda, segala perkara yang boleh membawa kepada kemungkaran dan sifat tercela juga perlu dijauhi.

“Ia seperti berdusta, khianat, menyembunyikan kebenaran dan menyebarkan berita palsu yang merupakan sifat orang munafik.
“Beta berharap sambutan Ma’al Hijrah kali ini dihayati dengan penuh kesedaran dan kefahaman mengenai pentingnya penghayatan nilai murni di dalam Islam diterjemah kepada setiap aspek kehidupan,” titahnya.
Pada masa sama, Sultan Sharafuddin turut menyeru umat Islam berdoa semoga negara ini sentiasa dilimpahi rahmat Allah S.W.T.
“Semoga kita dijauhkan daripada wabak penyakit dan kekal hidup dalam suasana aman, makmur dan sejahtera,” titah baginda. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Beritahu hal sebenar kepada anak-anak, ujian paling besar’
Oleh NUR EMIRA SAIZALI

9 Ogos 2021, 7:06 pm
PETALING JAYA – “Saya beritahu pada anak-anak bahawa ibu mereka tidak akan kembali lagi kerana Allah lebih menyayanginya.”
Itu yang diberitahu suami kepada Allahyarham Siti Sarah Raissuddin, Shuib ketika menceritakan detik-detik memberitahu hal sebenar iaitu kematian ibu kepada tiga anaknya, Uwais Alqarni, 10, Dzahira Talita Zahra, 8, dan Ariq Matin, 6, hari ini.
Paling pilu, ahli kumpulan Sepahtu itu memberitahu momen untuk memaklumkan perkara sebenar kepada tiga anaknya merupakan detik paling sukar yang perlu dilaluinya semalam.
Bagaimanapun menurut Shuib, Tuhan telah mempermudahkan urusan tersebut walaupun ada diantara anaknya yang masih kurang faham tentang situasi sebenar.
“Apabila saya balik ke rumah. Saya minta diri dengan anak-anak nak mandi. Hari ini, saya mandi lama sangat sebab memikirkan bagaimana caranya untuk saya beritahu perkara sebenar kepada tiga anak saya yang masih belum tahu bahawa ibu mereka sudah tiada lagi.
“Kemudian, ibu mentua minta saya terus-terang dengan anak-anak kerana mereka sudah menonton berita tentang kematian Siti Sarah dalam YouTube.

“Ini dugaan paling berat saya kena buat. Saya cekalkan hati, panggil anak-anak dan terangkan dalam keadaan TV terbuka yang tertulis Siti Sarah sudah tiada.
“Saya cakap pada mereka bahawa ibu tak akan balik lagi. Matin menangis teresak-esak, teruk dia menangis dan saya cakap kita berdoa tetapi ibu milik Allah dan tidak akan dikembalikan kerana Tuhan sangat sayangkan dia,” ujarnya dalam InstaLive hari ini.
Mahu merealisasikan impian arwah isterinya untuk melihat anak-anaknya menjadi insan yang mulia di sisi Tuhan.
“Saya juga berpesan kepada anak-anak agar menjadi insan yang soleh dan solehah kerana itu yang diinginkan oleh ibu mereka.
“Itulah bekalan seorang ibu iaitu amal dan soleh anak-anak mereka,” ujarnya panjang lebar. –
Selain Uwais Alqarni, Dzahira Talita Zahra dan Ariq Matin, Shuib dan arwah Siti Sarah turut dikurniakan seorang lagi cahaya mata, Ayash Affan kini sedang dirawat di hospital selepas dilahirkan pramatang secara pembedahan pada 6 Ogos lalu. – K! ONLINE


Kahwin dengan robot normal pada 2050
Oleh KOSMO!

9 Ogos 2021, 7:00 pm
LONDON – Pengarang buku Love and Sex with Robots, Dr. David Levy berkata bahawa perkahwinan antara manusia dengan robot seks akan menjadi sesuatu yang normal menjelang 2050, lapor akhbar Daily Star kelmarin.
Dr. Levy berkata,  sama seperti perkahwinan sejenis yang sebelum ini dianggap asing, penerimaan kepada kepintaran buatan (AI) juga akan pantas berubah  seiring dengan kemajuan teknologi.
Katanya, menjelang tahun 2050, mereka yang menentang perkahwinan antara manusia dengan robot akan menjadi golongan minoriti.
Perkahwinan dengan robot akan dianggap normal dan diterima menjelang 2050. -Getty Images
Pakar AI itu berkata, robot seks akan menjadikan individu yang kesunyian gembira kerana mempunyai teman buat pertama kali.
“Ini bukanlah petanda penghujung ketamadunan manusia, biarpun sudah ramai yang mengatakan robot akan mengambil alih dunia.
“Malah, saya fikir ia merupakan langkah positif  dalam masyarakat kerana kelebihan mempunyai robot yang menyerupai manusia dapat dilihat bagi individu yang tidak boleh atau tidak mampu menjalin hubungan sesama manusia,” katanya.

Robot seks yang banyak berada di rumah-rumah kelak mungkin sukar dipercayai sekarang, namun menurut Dr. Levy, saintis boleh menjadikan perkara itu sesuatu yang tidak mustahil.
“Saya fikir ia akan menjadi semakin diterima oleh sebahagian besar populasi manusia,” katanya. -Agensi


Tun M, Mukhriz selesai beri keterangan kepada polis
Oleh MOHD. HUSNI MOHD. NOOR

9 Ogos 2021, 5:25 pm
PUTRAJAYA – Polis Diraja Malaysia (PDRM) selesai mengambil keterangan bekas Perdana Menteri, Tun Dr. Mahathir Mohamad dan Datuk Seri Mukhriz Mahathir berhubung siasatan perhimpunan di Dataran Merdeka, Kuala Lumpur pada 2 Ogos lalu.
Perkara itu disahkan peguam kedua-dua mereka, Mior Nor Haidir Suhaimi dan Muhammad Rafique Rashid Ali menerusi kenyataan akhbar hari ini.
Menurut kenyataan itu, empat pegawai polis dari Unit Jenayah Terkelas Bukit Aman telah hadir di Yayasan Kepimpinan Perdana di sini bagi tujuan merekod keterangan Mahathir dan Mukhriz yang masing-masing wakil rakyat bagi Parlimen Langkawi dan Parlimen Jerlun.
“Kedua-dua mereka memberi keterangan kepada anggota polis berkenaan kira-kira pukul 2.45 hingga 3.30 petang tadi.
“Kehadiran pegawai-pegawai polis tersebut adalah berkaitan satu siasatan mengenai perhimpunan di Dataran Merdeka pada 2 Ogos lalu,” katanya.
Katanya, siasatan dijalankan di bawah Akta Perhimpunan Aman 2012 dan Akta Pencegahan dan Pengawalan Penyakit Berjangkit 1988. -K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hamzah arah polis siasat laporan MP ditawar rasuah
Oleh NOR IDAYU BOSRO

9 Ogos 2021, 5:14 pm
PUTRAJAYA – Menteri Dalam Negeri, Datuk Seri Hamzah Zainudin mengarahkan Polis Diraja Malaysia (PDRM) untuk menjalankan siasatan terperinci dan menyeluruh terhadap semua laporan polis berhubung dakwaan beberapa Ahli Parlimen Pakatan Harapan yang menerima mesej berunsur rasuah melalui aplikasi WhatsApp.
Beliau berkata, selain merujuk laporan-laporan polis tersebut kepada pihak Suruhanjaya Pencegah Rasuah (SPRM), siasatan juga dilaksanakan bagi menentukan kesahihan dakwaan yang dibuat oleh pihak terlibat.
“Kementerian Dalam Negeri akan memastikan tindakan tegas tanpa kompromi diambil terhadap mana-mana pihak yang terbukti melakukan kesalahan jenayah.
“Ini termasuk pihak yang membuat laporan polis yang palsu dan fitnah,” katanya dalam satu kenyataan di sini hari ini.
Terdahulu, Suruhanjaya Pencegahan Rasuah Malaysia (SPRM) dalam kenyataan berkata, pihaknya memandang serius tohmahan yang mendakwa beberapa Ahli Parlimen DAP ditawarkan rasuah seperti wang dan jawatan oleh sesetengah pihak untuk mereka menyokong Kerajaan Perikatan Nasional (PN).
SPRM berkata, setakat ini pihaknya sudah menemui tiga Ahli Parlimen DAP terbabit bagi mendapatkan maklumat lanjut mengenai tohmahan tersebut.

Dilaporkan seramai empat Ahli Parlimen DAP  didakwa mendapat tawaran rasuah antaranya wang berjumlah RM30 juta dan jawatan menteri. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tengku Azlan kembali ke pangkuan UMNO
Oleh ABDUL RASHID ABDUL RAHMAN

9 Ogos 2021, 5:37 pm
KUANTAN – Ketua Parti Pribumi Bersatu Malaysia (Bersatu) Temerloh, Tan Sri Tengku Azlan Sultan Abu Bakar membuat kejutan apabila kembali ke pangkuan UMNO dan meletak jawatan daripada Bersatu.
Tengku Azlan menyerahkan borang keahlian UMNO kepada Pengerusi Badan Perhubungan UMNO negeri, Datuk Seri Wan Rosdy Wan Ismail hari ini dan memilih menjadi Ahli UMNO Bahagian Paya Besar.
Tengku Azlan berkata, keputusannya kembali ke pangkuan UMNO adalah kerana yakin parti keramat itu menjadi tunjang perjuangan orang Melayu dan Islam.
“Terima kasih kepada ahli dan perwakilan Bersatu Bahagian Temerloh kerana memilih saya pada pemilihan parti yang lalu.
“Saya juga mengucapkan terima kasih kepada Ketua UMNO Bahagian Paya Besar, Datuk Ahmad Tajuddin Sulaiman kerana sudi menerima saya sebagai ahli UMNO bahagian ini,”katanya dalam kenyataan di sini, hari ini.
Dilahirkan pada 21 Julai 1949, Tengku Azlan ialah bekas Ahli Parlimen Jerantut dari 1999 hingga 2013 dan pernah menjawat jawatan Timbalan Menteri Pengangkutan serta Ketua UMNO Bahagian Jerantut.

Selepas Pilihan Raya Umum (PRU) 2008, Tengku Azlan mengejutkan ramai pihak apabila menolak jawatan Timbalan Menteri yang ditawarkan kepadanya.
Tengku Azlan memohon menyertai Bersatu pada 2016 sebelum didaftarkan keahliannya pada 2017. -K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua wanita terlepas hukuman mati
Oleh NUZULSHAM SHAMSUDDIN

9 Ogos 2021, 6:00 pm
PUTRAJAYA – Dua wanita terlepas hukuman mati selepas Mahkamah Rayuan di sini hari ini mengurangkan pertuduhan terhadap mereka daripada mengedar kepada memiliki 294.9 gram dadah.
Keputusan sebulat suara itu dibuat oleh panel tiga hakim yang diketuai oleh Hakim Datuk Suraya Othman yang bersidang bersama-sama Hakim Datuk Abu Bakar Jais dan Hakim Datuk Ghazali Cha.
Dua wanita tersebut iaitu Zawani Zulkifli ,35, dijatuhi hukuman penjara 15 tahun atas kesalahan memiliki 212.7 gram heroin manakala Nur Zahirah Yusoff ,34, dipenjara 13 tahun kerana memiliki 82.2 gram monoacetylmorphine.
Kesalahan itu dilakukan di sebuah unit kondominium di Jalan Harbour Place Off Jalan Assumption, Seberang Perai Utara pada 4.45 petang, pada 18 Disember 2016.
Hukuman penjara masing-masing terhadap penganggur dan bekas ejen tiket syarikat bas itu berkuatkuasa bermula tarikh mereka ditangkap pada 18 Disember 2016.
Dalam prosiding itu,  hakim Suraya berkata, mereka bernasib baik kerana pihak pendakwaan menawarkan untuk mengurangkan pertuduhan terhadap mereka.

“Kamu berdua akan mendapat pengurangan satu pertiga hukuman kerana berkelakuan baik semasa di penjara dan kami berharap kamu akan berubah sikap,” katanya.
Sementara itu, hakim Abu Bakar berkata, kedua-duanya perlu menganggap diri mereka bertuah kerana pihak pendakwa bersetuju mengurangkan pertuduhan sehari sebelum sambutan Awal Muharram, esok.
Dalam prosiding hari ini, Zawani diwakili peguam Mohd. Izhar Ahmad Azmi dan Mohd. Hafiz Jalaludin manakala Nur Zahirah diwakili peguam K. Simon Murali
Sebelum ini pada 31 Oktober 2019 Mahkamah Tinggi Pulau Pinang menjatuhkan hukuman mati terhadap mereka kerana mengedar dadah jenis heroin dan monaacetylmorphines seberat 294.9 gram.
Hakim Datuk Akhtar Tahir membuat keputusan itu selepas mendapati pihak pembelaan kedua-dua tertuduh gagal mewujudkan keraguan munasabah terhadap kes di akhir kes pembelaan. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gaun bantu pemakai jaga jarak fizikal
Oleh KOSMO!

9 Ogos 2021, 6:00 pm
MIAMI, Florida – Seorang pereka fesyen mencipta gaun yang membantu pemakainya menjaga jarak fizikal semasa pandemik Covid-19, lapor akbar New York Post semalam.
Anouk Wipprecht menghasilkan gaun itu yang dinamakan  The Spider Dress. Gaun tersebut  membantu pemakainya menjaga jarak fizikal dengan menggunakan sensor  yang mempunyai di sekeliling badan pemakai.
“Ia akan mengukur jarak rapat, jarak peribadi dan jarak fizikal pemakai,” kata Wipprecht kepada pertubuhan bukan kerajaan NPR.
Ketika pandemik Covid-19, Wipprecht turut menghasilkan satu lagi pakaian yang dipanggil Proximity Dress yang menggunakan pengesan ultrasonik  untuk mengembang atau menguncup apabila dihampiri seseorang.
Wipprecht menambah, dia mengenakan gaun Proximity Dress itu ke sebuah taman di Miami dan ramai  orang  memberikannya ruang tidak berada terlalu rapat dengannya . -Agensi


Geng Ameng pecah rumah, hotel tumpas
Oleh ISKANDAR SHAH MOHAMED

9 Ogos 2021, 5:06 pm
KUALA LANGAT – Jenayah pecah rumah dan hotel peranginan yang didalangi Geng Ameng sejak dua tahun lalu tumpas selepas tiga lelaki termasuk ketua kumpulan itu dicekup dalam dua operasi berasingan sekitar Banting di sini, semalam.
Kesemua mereka berusia lingkungan 20-an itu ditahan dalam tempoh dua jam bermula pukul 7 petang di tepi jalan Taman Setia Jaya dan sebuah kedai runcit di Jalan Keli, Kampung Tongkah.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, berdasarkan penahanan mereka turut menemukan tiga alat penghawa dingin dan televisyen serta satu pembesar suara yang dipercayai hasil daripada jenayah mereka.
Katanya, turut dirampas adalah sebilah parang, hasil curi dan sejumlah dadah iaitu lapan peket syabu, 10 pil Eramin 5 dan enam peket ganja.
“Hasil siasatan mendapati kumpulan ini diketuai lelaki dikenali Ameng dengan ujian air kencing mendapati positif dadah jenis methamphetamine.
“Semakan rekod juga mendapati mereka memiliki rekod jenayah lampau berkaitan kes pecah rumah, curi kenderaan dan dadah,” katanya dalam kenyataan hari ini.

Beliau menambah, susulan penangkapan kesemua suspek itu berjaya menyelesaikan 10 kes pecah rumah dan hotel peranginan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Warga emas 108 tahun terima vaksin
Oleh NUR NAZLINA NADZARI

9 Ogos 2021, 5:47 pm
KANGAR – Seorang wanita warga emas yang mendakwa berusia kira-kira 108 tahun tidak gentar menerima suntikan vaksin Covid-19 di Pusat Pemberian Vaksin (PPV) Hospital Pakar KPJ Perlis dekat sini hari ini.
Leha Sudin yang berasal dari Kuala Sungai Baru, Sanglang berkata, dia tidak risau menerima suntikan vaksin tersebut kerana tahu apa yang dilakukan adalah untuk memastikan keselamatan dirinya daripada wabak Covid-19.
Dia yang mendaftar kad pengenalan pada tahun 1930 pada usia 17 tahun menjadikan umur pada kad pengenalan adalah 91 tahun berkata, proses menerima suntikan vaksin adalah pantas dan dia tidak berasa sakit.
“Tidak ada apa-apa pun yang perlu dirisaukan. Janji kita selamat dan sihat, itupun sudah bersyukur.
“Alhamdulilah, walaupun sudah berusia tetapi masih sihat lagi. Masa muda-muda dulu saya buat kerja menanam padi sahaja, erja-kerja berat yang lain tak ada,” katanya ketika ditemui selepas menerima suntikan vaksin di sini hari ini.
Sementara itu, anaknya, Rasmid Omor, 54, berkata, mereka memilih untuk mendaftarkan ibunya yang sudah lanjut usia itu kerana bimbang dijangkiti virus Covid-19 kerana warga emas itu masih lagi sihat dan boleh berjalan di sekitar rumah. – K! ONLINE.

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Mayat reput belakang bangunan
Oleh IVAN AMIRUL

9 Ogos 2021, 5:55 pm
TUARAN – Mayat seorang lelaki berusia 51 tahun ditemui di belakang bangunan Pejabat Daerah Tamparuli semalam.
Mayat lengkap berpakaian itu ditemukan dalam keadaan terbaring dan sudah mula mereput oleh orang awam kira-kira pukul 5 petang.
Ketua Polis Daerah Tuaran Deputi Superintendan Mohd. Hamizi Halim berkata, pihaknya menerima laporan pada pukul 5.25 petang sebelum mengerahkan sepasukan anggota dan pegawai ke lokasi kejadian.
“Mangsa dikenali sebagai Richard Amplos dan alamat terakhir di Kampung Bontoi, Tamparuli.
“Ibu mangsa memaklumkan seorang lelaki dikenali sebagai Amat datang bertemu dengannya untuk memaklumkan penemuan mayat anaknya tidak jauh dari rumah mereka.
“Ibu mangsa terus bergegas ke lokasi penemuan mayat itu sebelum menemui anaknya sudah meninggal dunia di kawasan semak dan membuat laporan polis,” katanya dalam kenyataan hari ini.

Mengulas lanjut, Mohd. Hamizi memaklumkan ibu mangsa mendakwa kali terakhir melihat anaknya sekitar pukul 8 pagi pada Jumaat lalu.
“Mayat mangsa sudah dihantar ke Hospital Tuaran untuk bedah siasat selepas ujian saringan Covid-19 dijalankan. – K! ONLINE.
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Solat di masjid, Kelantan tunggu perkenan sultan
Oleh YATIMIN ABDULLAH

9 Ogos 2021, 5:12 pm
KOTA BHARU – Kerajaan negeri menunggu perkenan Sultan Kelantan, Sultan Muhammad V terlebih dahulu sebelum membenarkan individu yang lengkap dua dos suntikan vaksin Covid-19 untuk menunaikan solat berjemaah dan Jumaat di masjid.
Timbalan Menteri Besar Kelantan, Datuk Mohd. Amar Nik Abdullah berkata, keputusan untuk membenarkan masjid dibuka tertakluk di bawah bidang kuasa Sultan Kelantan sebagai Ketua Agama Islam di negeri ini.
Menurutnya, secara dasar, perkara itu akan dipersembahkan oleh Majlis Agama Islam dan Adat Istiadat Melayu Kelantan (Maik) untuk mendapat perkenan daripada Tuanku.
“Kita lihat keputusannya nanti. Saya melihat perkara ini (membuka masjid untuk solat berjemaah dan Jumaat) amat baik.
“Keputusan itu sememangnya amat dinantikan kerana rakyat sudah memohon sedikit kelonggaran untuk solat di masjid. Jadi, kita berharap Tuanku dapat menimbang dan memberikan perkenan,” katanya di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Gagal seludup rokok, minuman keras
Oleh ASLIZA MUSA

9 Ogos 2021, 5:01 pm
IPOH – Jabatan Kastam Diraja Malaysia (JKDM) Perak menggagalkan cubaan menyeludup rokok dan minuman keras bernilai RM1.65 juta dalam tiga serbuan berasingan di Teluk Intan dan Ipoh baru-baru ini.
Penolong Ketua Pengarah JKDM (Penguatkuasaan), Datuk Abdul Wahabi Abdullah berkata, dalam serbuan itu, lebih 1.7 juta batang rokok dan 1,033.24 liter minuman keras pelbagai jenama dirampas.
“Dalam serbuan pertama pada 24 Julai lalu kira-kira pukul 5 pagi, JKDM Stesen Teluk Intan telah menjalankan serbuan dan pemeriksaan ke atas sebuah lori yang ditinggalkan di ruang parkir di hentian rehat Batuk Rabit, Batu Putih di Teluk Intan.
“Hasil pemeriksaan menjumpai 1.3 juta batang rokok putih disyaki barang larangan kastam dengan nilai cukai, duti dan harga lebih RM1.2 juta,” katanya dalam kenyataannya hari ini.
Menurut beliau, serbuan kedua dijalankan pada 30 Julai lalu kira-kira pukul 12 tengah hari di sebuah rumah di Taman Impiana dekat Teluk Intan.
Katanya, sebanyak 407,200 batang rokok pelbagai jenama dirampas dengan nilai cukai, duti dan harga berjumlah RM350,000.

“Serbuan ketiga pula dijalankan Jumaat lalu di sebuah premis di Menglembu di mana sebanyak 1,033.24 liter minuman keras pelbagai jenama yang disyaki barang larangan Kastam dirampas.
“Pemeriksaan mendapati, minuman keras dengan nilai cukai, duti dan harga berjumlah RM100,000 itu disimpan di ruang rahsia di premis berkenaan,” katanya.
Tambah beliau, dalam serbuan itu, seorang lelaki tempatan dan lelaki warga Pakistan ditahan untuk membantu siasatan.
“Ketiga-tiga kes akan disiasat mengikut Seksyen 135 (1) (e) Akta Kastam 1967, Seksyen 135 (1) (d) Akta Kastam 1967 dan Seksyen 32(1) Akta Eksais 1976,” katanya.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Anak monyet diseksa, dibakar untuk hiburan online
Oleh KOSMO!

9 Ogos 2021, 5:00 pm
LOS ANGELES – Sebuah organisasi tidak bermotifkan keuntungan berpangkalan di Amerika Syarikat (AS), Lady Freethinker mendakwa telah mengesan satu sindiket online yang menawarkan khidmat mendera anak monyet untuk tujuan hiburan, lapor akhbar Daily Star UK, semalam.
Menurut kenyataan Lady Freethinker, kumpulan haram dipercayai beroperasi dari Indonesia itu akan membuka tawaran kepada mana-mana ahli untuk membeli anak monyet secara maya  dan boleh menghantar permintaan untuk menyeksa haiwan itu sebagai satu bentuk hiburan atau gurauan.
Anak-anak monyet itu diseksa dengan dahsyat seperti diikat pada pokok dan dilibas dengan cemeti, dibaringkan di atas api dan bermacam-macam lagi.
Antara bentuk seksaan yang dilakukan terhadap anak monyet bagi memenuhi permintaan pembeli online. – Action For Primates
Ahli-ahli sindiket tersebut juga boleh membeli anak monyet secara persendirian atau memilih untuk berkongsinya dengan menjadikan haiwan itu sebagai harta komuniti.
Lady Freethinker dan sebuah lagi pertubuhan,  Action for Primates menyeru pengguna platform media sosial dan video untuk melaporkan sebarang video berkaitan penyeksaan haiwan agar aktiviti tersebut segera dihentikan.
Agensi penguatkuasaan undang-undang AS dan pihak berkuasa Indonesia juga telah diberitahu mengenai  penyeksaan terhadap monyet dan anggotanya bagi siasatan lanjut.

“Penderitaan anak-anak monyet itu bukan sekadar gurauan dan sangat menyakitkan hati.
“Media sosial boleh dan sepatutnya menjadi platform lebih baik dalam menghentikan penyeksaan ke atas haiwan untuk hiburan dan demi mengaut keuntungan,” kata seorang jurucakap Lady Freethinker. – Agensi


Allah nak beri sesuatu yang besar buat Shuib – Rahim R2
Oleh SAIRUL ZAMRI MISRANI

9 Ogos 2021, 4:35 pm
PETALING JAYA – Pelawak Rahim R2 percaya Allah SWT mahu memberikan sesuatu yang besar buat sahabat baiknya, Shuib yang baru kehilangan isteri tercinta hari ini.
Rahim ketika ditemui media di pekarangan Tanah Perkuburan Islam Kampung Sungai Pusu, Gombak, Selangor berkata, dia percaya dan yakin ada hikmah tersirat yang bakal diturunkan Allah kepada Shuib dan keluarganya kelak.
“Saya percaya dan yakin Allah mahu berikan sesuatu yang terbaik buat Shuib.
“Saya tahu ujian yang diberikan ini berat dan tak semua orang boleh menerima dan menghadapinya. Shuib seorang yang sangat kuat,” katanya.
Ditanya mengenai keadaan Shuib ketika ini, Rahim memberitahu rakannya itu masih dalam keadaan sugul dan bersedih atas apa yang berlaku.
“Shuib masih sugul dan wajahnya kosong. Setiap kali bercakap dengan rakan-rakan pasti air matanya akan berlinang keluar.

“Pemergian Sarah yang merupakan tulang belakang keluarga begitu cepat dan pantas. Moga Shuib kuat untuk menghadapi semua yang berlaku. Anak-anak perlukan dia,” katanya.
Terdahulu, Siti Sarah, 37, disahkan meninggal dunia di Unit Rawatan Rapi (ICU), Hospital Canselor Tuanku Muhriz, Universiti Kebangsaan Malaysia, UKM (PPUKM), Cheras pada pukul 5.13 pagi tadi.
Rabu lalu Siti Sarah dimasukkan ke ICU hospital berkenaan selepas tahap oksigen menurun.
Siti Sarah kemudiannya ditidurkan sebelum pembedahan dijalankan dan selamat melahirkan bayi lelaki berusia tujuh bulan yang diberi nama Ayash Affan.
Dia bersama suami yang juga pelawak, Shuib disahkan positif Covid-19 pada 25 Julai lalu.
Pasangan tersebut berkahwin pada 26 Februari 2011 dan dikuniakan tiga lagi cahaya mata, Uwais Alqarni, 10, Dzahira Talita Zahra, 8, dan Ariq Matin, 6.
Jenazah Siti Sarah selamat dikebumi diiringi laungan azan Zuhur sekitar pukul 1.35 petang tadi oleh petugas kesihatan dan beberapa ahli keluarga terdekat yang lengkap memakai pakaian perlindungan khas (PPE). – K! ONLINE


RM21juta rokok, arak seludup dirampas
Oleh MOHD YUNUS YAKKUB

9 Ogos 2021, 4:40 pm
KLANG – Jabatan Kastam Diraja Malaysia (JKDM) berjaya mematahkan dua sindiket penyeludupan rokok putih dan minuman keras dianggarkan keseluruhan RM21juta dalam empat operasi berasingan di Pelabuhan Utara di sini baru-baru ini.
Serbuan itu dilakukan Bahagian Penguatkuasaan JKDM Zon Tengah Unit II (Selangor) terhadap tujuh buah kontena dipercayai dari Thailand dan China di antara 21 Julai hingga 2 Ogos lalu.
Ketua Pengarah Kastam, Datuk Seri Abdul Latif Abdul Kadir berkata, berdasarkan siasatan mendapati barangan dagangan dalam kontena-kontena itu diisytiharkan seperti bahan dekorasi, peralatan perkakasan dan lantai laminasi serta kertas tandas bagi mengaburi pihak berkuasa.
Katanya, hasil pemeriksan kemudiannya menemukan 20 juta batang rokok jenama U2 dan 1.78 juta rokok jenama Zon King.
“Bagi minuman keras pula merampas 39,902 liter pelbagai jenama. Kesemua barangan rampasan itu dipercayai untuk pasaran tempatan di negara ini.
“Pengimport dan ejen yang berusia 35 hingga 42 tahun turut ditahan dengan siasatan lanjut berhubung sedang dijalankan pihak kami,” katanya dalam kenyataan hari ini.

Jelas Abdul Latif, kes disiasat mengikut Akta Kastam 1967 dan Akta Eksais 1976  dan kedua-dua akta tersebut memperuntukkan penjara sehingga lima tahun atau denda sehingga RM500,000 atau kedua-duanya sekali, sekiranya disabitkan kesalahan.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Agong, Raja Permaisuri ucap takziah buat keluarga Siti Sarah
Oleh SITI AMINAH MOHD YUSOF

9 Ogos 2021, 4:11 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah menzahirkan ucapan takziah kepada keluarga bintang seni tanah air, Siti Sarah Raisuddin yang kembali ke Rahmatullah, hari ini.
Istana Negara menerusi laman Facebook menyatakan, baginda berdua turut menzahirkan rasa sedih di samping berharap seluruh keluarga Allahyarhamah sabar dan tabah menghadapi dugaan serta suasana pilu ini.
“Seri Paduka Baginda berdua mendoakan agar roh Allahyarhamah dicucuri rahmat oleh Allah SWT dan ditempatkan dalam kalangan mereka yang beriman,” demikian menurut hantaran itu sebentar tadi. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harga rambutan jatuh 40 sen sekilogram
Oleh ROSALWANI CHE SOH

9 Ogos 2021, 4:46 pm
KOTA BHARU – Kira-kira 2,000 pekebun di daerah Tanah Merah dan Jeli berdepan kerugian yang besar berikutan berlakunya lambakan buah rambutan di kawasan tersebut.
Paling menghampakan mereka apabila harga sekilogram rambutan ketika ini jatuh daripada RM3 kepada 40 sekilogram.
Pengerusi Pertubuhan Peladang Kawasan (PPK) Lanas Jedok di Tanah Merah, Zulkifli Yunus berkata, pekebun yang terjejas itu telah memerah keringat mereka dengan mengusahakan tanaman di kawasan seluas 1,000 hektar di dua daerah itu.
Menurutnya, lambakan rambutan itu menyebabkan mereka tidak dapat menjual buah sehingga menyebabkan hasil tanaman busuk atau hanya dapat disedekahkan kepada penduduk kampung.
“Pekebun rasa tidak berbaloi untuk mengutip rambutan di kebun kerana perlu menampung pelbagai kos termasuk upah pekerja dan sewa pengangkutan, namun harga jual borong hanya 40 sekilogram,”katanya ketika ditemui pemberita ketika Program Sumbangan Durian kepada petugas media di sini semalam.
Menurut Zulkifli, lambakan buah rambutan itu juga menyebabkan ia tidak dapat disimpan lama ekoran mudah rosak.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Siti Sarah mahu bayar sewa rumah orang miskin, anak yatim – Ebit Lew
Oleh MOHD. HAIKAL ISA

9 Ogos 2021, 4:26 pm
PETALING JAYA – Pendakwah bebas, Ustaz Ebit Lew mendedahkan Allahyarham Siti Sarah Raissuddin pernah meluahkan hasrat untuk membayar sewa beberapa kediaman orang miskin sewaktu hayatnya masih dikandung badan.
Menerusi satu entri dalam Instagram Story, Ebit atau nama sebenarnya, Ebit Irawan Ibrahim Lew turut mendoakan agar urusan Allahyarham bertemu dengan Ilahi dipermudahkan.
“Ya Allah sedihnya rasa. Insya-Allah, Shuib, Siti Sarah dan anak-anak semuanya akan bersama kembali dalam syurga Firdaus.
“Siti Sarah banyak kali tanya kepada saya ingin bayarkan sewa beberapa rumah orang miskin yang saya uruskan dan anak yatim yang saya bantu sekolahkan. Semoga Allah beri Syurga Firdaus kepadanya.
“Sabar ya Shuib, Allah sayang. Insya-Allah,” kata Ebit.
Pagi tadi, negara dikejutkan dengan berita pemergian Siti Sarah yang menghembuskan nafas terakhirnya pukul 5.13 pagi di Unit Rawatan Rapi (ICU), Pusat Perubatan Universiti Kebangsaan Malaysia (PPUKM).

Berita duka itu disampaikan pihak pengurusan penyanyi tersebut, Indigital Music dan disahkan suaminya sendiri, Shuib. Siti Sarah meninggal dunia selepas beberapa hari bertarung nyawa melawan virus Covid-19.
Terdahulu, penyanyi itu juga terpaksa ditidurkan untuk tujuan proses pembedahan melahirkan anak dalam kandungan, Ayash Affan. – K! ONLINE


Jangan pamer sijil vaksinasi palsu di SJR
Oleh ROHANA MOHD. NAWI

9 Ogos 2021, 4:21 pm
TUMPAT – Polis akan melaksanakan penguatkuasaan yang lebih ketat di sekatan jalan raya (SJR) di seluruh Kelantan bagi mengelakkan berlakunya individu yang memalsukan sijil vaksinasi dapat merentas daerah.
Ketua Polis Kelantan, Datuk Shafien Mamat berkata, beliau khuatir ramai rakyat di negeri ini mengambil kesempatan dengan membuat sijil vaksinasi palsu selepas kerajaan mengumumkan kelonggaran prosedur operasi standard (SOP) kepada penduduk di negeri Fasa Kedua Pelan Pemulihan Negara (PPN) dibenarkan merentas daerah.
Katanya, sehubungan dengan itu, polis akan meneliti segala dokumen berkaitan sijil vaksinasi yang dikemukakan oleh pengguna jalan raya di seluruh SJR di negeri ini bermula esok.
“Pengguna jalan raya sudah pasti akan mengambil kesempatan untuk merentas daerah walau apa juga cara termasuk memalsukan sijil vaksinasi bagi mereka yang belum lengkap dos vaksin.
“Kompaun akan dikenakan terhadap individu yang didapati memalsukan sijil vaksinasi di SJR. Kerajaan sudah memberi kelonggaran dan saya harap semua pihak dapat mengikuti SOP baharu ini,” katanya selepas merasmikan Program Bulan Kemerdekaan Dan Kibar Jalur Gemilang 2021 di Sekolah Kebangsaan Pak Mandol di sini hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


12 dicekup mulakan kerjaya terlibat aktiviti perjudian
Oleh DIYANATUL ATIQAH ZAKARYA

9 Ogos 2021, 4:31 pm
MELAKA – Sekumpulan 12 individu golongan muda dicekup selepas dikesan memulakan alam pekerjaan dengan terlibat dalam kegiatan perjudian haram dalam talian, Jumaat lalu.
Kesemua sembilan lelaki dan tiga wanita tempatan berusia antara 18 hingga 28 tahun itu diberkas kira-kira pukul 6.30 petang di sebuah rumah di Taman Paya Rumput Perdana di sini.
Ketua Polis Daerah Melaka Tengah, Asisten Komisioner Afzanizar Ahmad berkata, ketika serbuan dilakukan kesemua suspek dipercayai sedang menjalankan kegiatan promosi perjudian melalu ‘calling centre’.
“Hasil soal siasat, kesemua mereka mendakwa telah ditawarkan pekerjaan sambilan tersebut dengan bayaran gaji antara RM2,500 sehingga RM3,000 sebulan.
“Kita juga percaya kegiatan itu telah aktif sejak sebulan lalu dan dalang sindiket ini menyasarkan golongan muda yang ingin memulakan pekerjaan dengan cara mudah, namun bergaji lumayan,” katanya ketika dihubungi di sini, hari ini.
Mengulas lanjut, beliau berkata, modus operandi kumpulan itu adalah melakukan promosi menerusi laman sosial Facebook, aplikasi WhatsApp dan Telegram, manakala transaksi dibuat menggunakan perbankan dalam talian.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929